Udako nobedadeak aurkeztu ditu ETBk

'Karabana', 'Chiloé Lasterka Munduan', 'Euskalonski', 'Bostekoa', 'A Bocados de Verano', 'Vascos por el Mundo' eta 'La Sala' saioek osatuko dute, besteak beste, udako programazioa.

Udako programazioaren aurkezpena egin du Euskal Telebistak ostegun honetan, ekainaren 27an, Donostian. Prentsaurrekoan, datozen hilabeteetan izango ditugun nobedade nagusien berri eman du Gorka Garcia ETBko Arte eta Programa zuzendariak, aurkezle eta programako ordezkariez inguratuta.

ETB1

'Karabana', Zigor Iturrieta eta Itxaso Gonzalez sukaldariek aurkeztuko duten saioa astelehenetik ostegunera izango dugu ikusgai, iluntzeko 'Gaur Egun' albistegiaren ostean. Datorren uztailaren 1ean hasita, herriz herri ibiliko dira euren sukalde ibiltariarekin eta herritarrekin tokiko platerak prestatuko dituzte, haien historia ezagutzen duten bitartean. Plater horiek prestatzeko pertsona alai eta saltseroak izango dituzte lagun, sukaldea eta gastronomia maite dutenak.

'Euskalonski'k, mugarik gabeko euskaldunen abenturak, jarraipena izango du udan ETB1en. Euskara eta musika ardatz hartuta, munduko hainbat herrialde ezagutzeko aukera emango digu berriz ere Pello Reparazek, leku horietan bizi diren euskal hiztunen eskutik. Sidney, Txileko Santiago, Mexiko Hiria, Bartzelona, Valparaiso, Dublin, Erroma, Praga, Helsinki eta Tokiora eramango gaitu uztailaren 2tik aurrera Reparazek.

'Chiloé, Lasterka Munduan' saioaren hirugarren denboraldia datorren uztailaren 4an estreinatuko du ETB1ek. Zigor Iturrietak bere bi pasioak uztartzen ditu programa honetan: herrialde ezberdinetako mendi lasterketak egin eta leku horietako gastronomia, jendea eta parajeak ezagutu. Lehen ibilbidea Japonian osatuko du, Osaka hirian eta Iga Ueno eskualdean barrena. Bertan, Ninja Trail mendi lasterketan hartuko du parte. Iturrietaren bigarren jomuga Montpellier eta bertako maratoia izango dira. Hirugarren atalean Esloveniara eramango gaitu, laugarrenean Austriara eta bosgarrenean Flandriara.

Herri kirolen mundua barrutik ezagutzeko aukera izango dugu Aitor Zubietak gidatuko duen 'Bostekoa' saioaren bitartez, uztailaren 7tik aurrera. Astero bi herri izango dira nor baino nor gehiago, sokatiran, harria jasotzen, txingak eramaten, trontzak mozten eta giza proban. Talde bakoitzeko bost lehiakideak eta horiek herri kirolekin dituzten harremanak ezagutuko ditugu, baita euren herria eta inguruko jendea ere. Zortzi herrien artetik irabazten duenak 5.000 euro jasoko ditu, eta, horrez gain, Herrien Arteko Pentatloi Txapelketako txapela jantziko du.

ETB2

Uztailaren 8tik aurrera, Ander Gonzalezek plater bat prestatuko du egunero 'A Bocados de Verano' saioan. Euskal herri politenak eta turistikoenak bisitatuko ditu eta bertako kioskoak bilakatuko ditu telebista-plato, hantxe sukaldea antolatzeko. Egunero, halaber, lagun bat izango du Anderrek alboan jakiak prestatzeko. Kultura, gizartea eta sukaldaritza arloko pertsona ezagunak, bisitatuko dituen herrikoak eta bertan uda pasatzen duten lagunak, hain zuzen ere. Saioa astelehenetik ostiralera, 20:30ean, 'Teleberri' albistegiaren aurretik eskainiko da.

Ostegunero ikusgai dagoen ETB2ko 'Vascos por el Mundo' saioak bidaiatzen jarraituko du udan, historia onenen bila. Aurten, Panamara, Mediterraneoko Kosta Urdinera, Kanadara eta Estoniara joango da, besteak beste. Pedro Mardones, Roberto Vázquez, Carolina Calvo, Amaiur Elizari eta Leyre Samanesek osatutako erreportari-taldeak bi kide gehiago izango ditu: Nahiara Gago eta Erika Barreras. 'Vascos por el Mundo'k batzuetan itsasoa izango du protagonista, eta beste batzuetan mendi eta aintzira ikusgarriak dauden parajeetara joango dira. Guztiak ere oporretarako leku perfektuak, eta, bertan, kontatzeko istorioak dituzten euskaldunak topatuko ditu lan-taldeak.

'La Sala' telesaila estreinatuko da ETB2n uda honetan. Galdeketetan aditua den polizia-inspektore batek eginiko krimena da haren ardatza, eta ikerketa aurrera eramango den instrukzio-epaitegian garatuko da istorioa. Honako aktore hauek parte hartuko dute, besteak beste: Francesc Garrido (Yago Costa), Goya Toledo (Lola Solozábal), Raúl Prieto (Luis Corbalán) eta Natalia Rodríguez (Sara Sibilio). Irrati eta Telebista Autonomikoen Erakunde edo Entitateen Federazioak (FORTA) koordinatu eta lagundu du 'La Sala' fikziozko telesailaren filmaketa. Telesailean bederatzi hedabide publiko autonomikoek parte hartu dute, tokiko ekoiztetxeekin batera.

'El Sabor del Crimen' uztailaren 8an estreinatuko da, lehen bi ataletan Dani Alvarezek aurkeztuta eta hirugarrenetik aurrera Andrea Ropero kazetariaren eta Xabier Gutierrez sukaldari eta nobelagilearen gidaritzapean. Euskadiko bazterretatik txangoak proposatuko dizkigu, zinearen eta literaturaren bidez ezagun egin diren fikziozko krimenen ibilbideak jarraituz. Bidaiaren oinarri izan diren lanen egileek ere zer esana izango dute ibilbide bakoitzean. Programaren atal bakoitzak ardatz hartu duen liburua edo filma oinarri hartuta, Gutierrezek jaki bat prestatuko du astero.

Tarte eta saio berriez gainera, arratsaldero 'Qué Me Estás Contando' saioak kalean bolo-bolo dauden gaiei arreta eskaintzen jarraituko du. Ion Aramendik eta bere solaskide taldeak modu dibertigarri eta entretenigarrian jorratuko dituzte gai hauek.

Bestalde, Klaudio Landak gidatzen duen 'Está Pasando' saioak adi jarraituko du aktualitatea. Eguneko albiste nagusi diren gertaeren azken orduko kontakizuna eta analisi sakona egingo dute arratsaldero, baita umorearen ikuspuntutik ere, bi ordu pasatxo irauten duen saioan. Halaber, erlaxatu eta ondo pasatzeko parada izango da orain arte bezala 'Está Pasando y Punto' saioarekin uda guztian.

Zinea

Ekoizpen europarreko hainbat komediaren eskubideak eskuratu ditu ETBk uztaila eta abuztuan zehar estreinatzeko. Besteak bestek, El maravilloso jardín secreto de Bella Brown, Bendita locura eta Amor es todo lo que necesitas estreinatuko dira komedia sorta horien artean.

'La Noche de…'k uztailaren 2 eta 3an Engaño miniseriaren estreinaldiko emisio berezia egingo du, egunean bi atal eskainiz. Halaber, Magic Mike XXL, Vacaciones eta Como reinas ere emango ditu Linaresen saioak.

Azken urteetan egin bezala, igande gauetan 6 eta 8 ataletako miniserie desberdinak estreinatuko dira uztaila eta abuztuan zehar. ETBn esklusiban ikusi ahal izango dira ondokoak: Bodas de sangre, Sombras rojas eta Desaparecida.

Berebat, astelehen gauero euskal zinearen leihoa izaten jarraituko du ETB1ek.

Aktualitatea eta kirol eskaintza

'Gaur Egun' eta 'Teleberri' albistegiak izango ditugu eguneroko programazioaren erdigunean eta , Xabier Lapitzek gidatzen duen 'En Jake' iritzi eta solasaldi tartea ikusgai izango dugu goizero ETB2n uztailaren amaierara arte.

Gure kirolak izango dira kirol programazioaren ardatz. Urtero legez, Eusko Label Liga eta Euskotren Liga asteburuetako emanaldi garrantzitsuak izango dira. Aurten, gainera, arraun emanaldiak berrikuntzekin datoz. Sara Gandara uretan egongo da protagonistak elkarrizketatzen eta emakumeen estropadari eskainitako tartea zabalagoa izango da. Esku pilotari dagokionez, San Fermin Torneotik hasi eta Logroñoko San Mateoak bitarte, jaialdi andana eskainiko ditu ETBk, bigarren urtez antolatu den Emakume Master Cupeko San Fermin Torneoa barne. Frantziako Tourreko emankizunekin batera 'On Tour' saioa izango dugu ikusgai eta Donostiako Klasika nobedade garrantzitsu batekin dator: estreinakoz jokatuko den emakumeen proba ere eskainiko da.

Txirrindularitzarekin lotuta, Markel Irizarri buruzko dokumental bat prestatzen ari dira ETBko kirol erredakzioan. Herri kirolek ez dute huts egingo udan eta futbolean gizonezkoen eta emakumezkoen Euskal Herria Kopako finalak izango ditugu.

Emanaldi bereziak

Donibane gaueko ospakizunekin jarri ziren abian udako emanaldi bereziak ETBn. Ate joka ditugu Iruñeko sanferminak eta haren atzetik etorriko dira Baionako Bestei, Gasteizko Andre Maria Zuriaren jaiei, eta Donostia eta Bilboko aste nagusiei eskainitako saio bereziak. Sanferminei lotuta, La Pamplonesa musika bandaren bi emanaldi berezi izango ditugu ikusgai, taldearen mendeurrena ospatzeko antolatutakoak. Beste bi klasikok ere ez dute hutsik egingo: Portugaleteko Folklore Jaialdiak eta Lekeitioko Antzar Egunak. Azpeitian antolatutako errekortari txapelketarekin eta Eltziegoko Marques del Riscal upategian grabatutako Lurra, Ardoa, Dantza ikuskizunarekin ere gozatu ahal izango dugu.

ETB3

Udako oporren hasierarekin batera, ETB3k marrazki bizidun berriak eskainiko ditu. 'Balloon', 'Spirit Zaldi Askea' eta 'Pingu Hirian' marrazkien atal berriak izango dira haurrentzako udako programazioaren berrikuntza nabarmenenak. Horrez gain, 'Go!azen' telesaila astelehenetik ostiralera eta 'Merlí' larunbatean izango dira ikusgai. Halaber, '3txulo' eta '3zpa4' saioak astelehenetik igandera, 09:30ean eta 20:00etan hurrenez hurren, eskainiko dira. Bestalde, asteburuetan, film luzeak izango dira ikusgai, 15:30ean.


Eneko Agirrezabal segurarrak irabazi du ‘Egunean Behin’ jokoaren finala

Egunean Behin jokoaren finala jokatu dute gaur Azpeitiko Sanagustin kulturgunean. 102 lagunek parte hartu dute gaurko finalean. Lau txandatan banatu dute finala: lehen eta bigarren galdetegietan ehun puntu banatu dituzte, bigarren galdetegian 200 puntu, eta hirugarrenean, 300 puntu. Partaide guztiek lau txanda horietako galderak erantzun behar izan dituzte; ohi bezala, hamar galdera erantzun dituzte txanda horietako bakoitzean, ahalik eta azkarren. Erantzun zuzen gehien eta ahalik eta azkarren erantzuten zituenak eskuratu ditu puntu gehien.

Lehen txandan, Tti jokalaria izan da puntu gehien kolkoratu dituena. Gainontzeko txanda guztietan, berriz, Eneko nagusitu da. Lau txandak amaitzean, sailkapenaren lehen hamar postuetan ziren jokalariak igaro dira final handira: Eneko, Nere, Eneiru, Andrezj, Leire, Iñaki Goiko, Mantarrei, Txantxi dotore, Jortxi eta Josebabarandi. Guztiak oholtzara igo dira, eta azken partida jokatu dute han agertokiaren gainean aulki banatan eserita zirela. Batez beste, 6,7 galdera erantzun dituzte ondo, eta horiek baino erantzun zuzen gehiago asmatuta, bederatzi galdera zuzen erantzunda, Eneko Agirrezabal segurarra (Gipuzkoa) nagusitu da. Hura da Eneko izeneko jokalaria, eta finalera iritsi aurreko galdetegietan ere finen aritu dena. Korrikan ere ez da meritu makalak lortutakoa segurarra, eta adimen kontuetan ere ondo moldatzen dela demostratu du gaurkoan. Iñaki Goiko sailkatu da bigarren, eta Jortxi hirugarren.

Aurreneko hiru sailkatuek otarra bana jaso dute, eta beste hiru saski ere zozkatu dituzte.


Svastikaren mamua Europan

Krisialdi ekonomikoak, Europatik datozen doikuntza neurriek eta politikarien ustelkeria kasuek eskuin muturreko alderdiak ugaritzea ekarri dute Europako herrialderik gehienetan.

Alemanian, Herbeheretan eta Suitzan, ustez, «erasoak egiteko prest» zegoen eskuin muturreko talde baten kontrako operazioa abiatu du Poliziak. Sei lagunek osatzen zuten, ikerlarien arabera, Werwolf (gizotso) izeneko taldea eta «Alemaniako sistema politikoa birrintzea» zuten helburu. Asteartean, Kristian Vikernes norvegiarra atxilotu zuten Frantzian, «eraso odoltsu bat prestatzen» ari zelakoan. 2011ko uztailean, Utoyan (Norvegia) sarraskia eragin zuen Anders Breivik kristau fundamentalistaren mireslea eta eskuin muturreko Aurrerabidearen Alderdiko jarraitzailea da Vikernes, Poliziak dioenez. Gertaera horiek guztiek kezka eragin dute Europan, agerian utzi baitute eskuin muturrak indar handia hartu duela azkenaldian.

Duela hamahiru urte, Austriako Gobernuan sartzea lortu zuen Jörg Haider zenaren eskuin muturreko Askatasunaren Alderdiak. Ezustean harrapatu zituen horrek Europa osoko politologo, analista eta gainontzeko adituak. Orduan, datu anekdotikotzat hartu zuten askok ultren igoera eta garrantzia kendu zioten albisteari. Gaur egun, euren espazioa sendotzea lortu dute jite horretako alderdiek, eta muturreko eskuineko hautetsiak hartzen dituzte, besteak beste, Finlandiako, Greziako, Frantziako, Belgikako, Suediako, Herbehereetako, Suitzako edota Norvegiako legebiltzarrek.

Faktore anitz daude muturreko eskuindarren hazkundearen atzean, baina bi arrazoi nagusi nabarmentzen dituzte adituek. Alde batetik, krisi ekonomikoa eta Europako Batasunak ezartzen dituen doikuntza neurriak daude. Bestetik, politikariekiko mesfidantza.

Langabezia, murrizketak, zergen igoera... EBk eta merkatuek ezartzen dituzte herrialdeen politika ekonomikoak, eta testuinguru horretan, irtenbide sinpleak eta ulerterrazak eskaintzen ditu muturreko eskuinak: Europako Batasunetik atera, behartsuen artean elikagaiak banatu —autoktonoen artean bakarrik—, etorkinak kanporatu, islamari trabak jarri... Gizartearen beldur irrazionaletan haztegia duten neurriak dira. Arrazoia alboratu eta zuzenean jendearen erraietara jotzen dutenak. Populismoa eta demagogia.

Muturreko eskuindarrek euren mesedetan erabili duten arma nagusienetako bat, bestalde, politikaren eta politikarien ospe-galtzea izan da. Elite politikoetatik at, zokoratuak izan diren talde gisa aurkeztu dute euren burua Greziako Egunsenti Urrekara edota Bulgariako Ataka bezalako alderdiek.

Ohiko indar politikoen ustelkeria kasuek eta gizartearen arazoak konpontzeko erakutsi duten eraginkortasunik ezak milaka botopaper eraman ditu ultra alderdien zakura. Horietako asko, indar hegemonikoen aurkako protesta botoak. Baina botoak, azken batean.

Ez dira berdinak

Hala ere, Europako eskuin muturreko alderdiak aztertzeko orduan, komeni da arreta ñabarduretan paratzea, haien artean oso bestelakoak baitira, esate baterako, UKIP Erresuma Batuko Independentziaren Alderdia eta Flandriako Vlaams Belang.

Oro har, eta salbuespenak salbuespen, Europako iparraldeko eskuin muturreko alderdiek joko politikoan parte hartu nahi dute, neoliberal sutsuak dira eta ohiko alderdien alternatiba «moderno» gisa aurkezten dute euren burua. Euroeszeptikoak, immigrazioaren aurkakoak eta populistak dira, bai, baina diskurtsoa leuntzen saiatzen dira, eta neonaziekin loturak izatea ukatzen dute, euren jarraitzaileetako asko ekintzaile neonaziak izan arren.

Gero eta hegoalderago joan, alta, orduan eta bortitzago bihurtzen da muturreko eskuindarren diskurtsoa. Hor ditugu, adibidez, Greziako Egunsenti Urrekara eta Hungariako Jobbik alderdiak. Europeismoaren aurkakoak dira horiek ere, baina ez dute euren jarrera xenofoboa ezkutatzen eta darabilten ikonografiak berak nazismoa ekartzen du gogora —Egunsenti Urrekararen logotipoa svastikaren aldaera bat da—.

Greziakoa izan da kasurik ikusgarrienetako bat. Botoen %0,2 lortu zituen Egunsenti Urrekarak 2011ko hauteskundeetan. Handik urtebetera, ordea, bozak aurreratu zituzten eta alderdi neonaziak botopaperen %7 eta 21 parlamentari eskuratu zituen. Alderdiko buruzagi Nikos Mikhaloliakosek esan zuen borroka eginen zuela «ekarri dituzten milioika etorkinen ondorioz, aberria giza oihan bat bilaka ez dadin». Inkesten arabera, hauteskundeak orain eginen balira, hirugarren indarra izanen litzateke Egunsenti Urrekara, eta hazkunde horrek Antonis Samaras lehen ministroaren politikak baldintzatu dituela salatu du oposizioak.

Antzeko zerbait gertatu da Erresuma Batuan ere. Gobernuan diren kontserbadoreek zein liberal-demokratek sufritutako higadura profitatzen jakin du UKIPek. Euroeszeptizismoan oinarritutako bide orri batekin, 147 zinegotzi lortu zituen maiatzeko Ingalaterrako udal bozetan. Duela lau urte baino 139 gehiago. Eta 2015eko hauteskundeetan hirugarren indarra izan daitekeela diote inkestek.

Frantzian, botoen %18 jaso zuen Marine Le Pen muturreko eskuindarraren Fronte Nazionalak, eta hirugarren indar politiko bihurtu zen iazko presidentetzarako hauteskundeetan.

Are ikusgarriagoak dira Suitzako Herriaren Alderdiak 2011ko bozetan lortutako emaitzak, indar nagusia izan baitzen. Islamaren eta etorkinen kontrako mezu gogorra zabaltzen du alderdi horrek. Halakoak entzun daitezke ere Benetako Finlandiarren buruzagi Timo Soiniren hitzaldietan ere. Harentzat, «etorkin oro gaizkile bat da». Suitzan, Norvegian eta Finlandian du muturreko eskuinak indar gehien, baina Austrian, Hungarian, Herbeheretan, Danimarkan eta Bulgarian ere hasia da mamua gorpuzten.


Gipuzkoako Foru Aldundiak Narruondon bidegorria egiteko lanak abiatuko ditu

Zumaiako Udalak Txiki-erdi biribilguneraino egina du bidegorria (Argazkia: Baleike)

Eskualdean bizikletan nahiz oinez paseoak emateko ibilbide ederrak daude. Dena dela, bidegorri sarea zabaldu egin nahi du Gipuzkoako Foru Aldundiak, eta Zumaiako Narruondo auzoraino bizikletentzat eta oinezkoentzat bidegorria eraikitzeko lanak hasiko ditu hilabete honetan. Zumaiako Udalak bidegorria egina du Txiki-erdi biribilguneraino, eta Gipuzkoako Foru Aldundiak horri jarraipena emango dio. Etorkizun hurbilean bidegorria Arroaraino iristea da asmoa.

Lur azpiko bi pasabide

Narruondora iritsiko den bidegorria 764 metro luze izango da, eta hiru tartetan banatuko dute. Biribigunetik hasita 489 metro izango ditu lehen zatiak, bigarren zatia 160 metroko baserri bidea izango da, eta eta azkenik 115 metroko bidegorria, Narruondorainokoa. Zabaleran, berriz, lau metro luze izango da bidegorria ibilbide osoan zehar.

Bidegorri berriak N-634 errepidea igaro beharko du bi puntutan, eta horretarako lur azpiko pasabidea egingo dute. Lehen pasabideak Txiki-Erdi biribilgune zeharkatzeko eraikiko dute, 29,8 metro luze, lau metro zabal eta 2,65 metroko altuera izango du. Narruondo auzoan izango da bigarren pasabidea, 12 metro luze eta 2,65 metroko altuerakoa, hain zuzen ere.

Bidegorrian zehar argiteria ere jarriko dute. Gipuzkoako Foru Aldunditik jakinarazi dutenez, LET motako argiak erabiliko dituzte. Kale-argi batetik bestera 25 metroko distantzia egongo da. Lur azpiko pasabideetan intentsitate handiagoko argiteria jarriko dutela jakinarazi du Gipuzkoako Foru Aldundiak.

Bidegorri berria erakitzeko lanak Altuna y Uria enpresak egingo ditu, eta sei hilabete inguru irautea aurreikusi dute. Bidegorria egiteko aurrekontua 971.777,35 eurokoa da.


Nafarroaren Egunaren antolaketa eta egunari buruz solasean

Baigorriko kulturaldia abian da. Joan den igandean, Ruper Ordorikaren kontzertu arrakastatsua izan zen. Asteburu honetan, igandean, Nafarroako Eguna hitzordurik nagusiena eta ezagunena dugu. Halere bezperan Guk eta Guk-tarrak ikuskizuna izanen da Baigorriko Elizan. Nafarroaren Egunaren antolaketa eta egitarauaren inguruan solasteko, Basaizea Elkarteko Amaia Kastorene gure artean izan da.


Athleticeko lagunarte zuri-gorria sortu dute Alabaman

AEBetako hegoaldean zehar talde zuri-gorriarekiko zaletasuna sustatzeko asmoz sortu dute zale batzuk.

Alabama estatuan (AEB) bizi diren Athletic Club taldeko jarraitzaile batzuk 'Sweet Home Athletic de Bilbao' izeneko lagunartea sortu berri dute, AEBetako hegoaldean zehar talde zuri-gorriarekiko zaletasuna sustatzeko asmoz. Lagunarte estatubatuarraren izenak Lynyrd Skynyrd taldearen "Sweet Home Alabama" abestiari aipu egiten dio.

"Beste estatu batzuetan bazkideak lortzeko gizarte eta kirol arloko ekitaldiak antolatzea da asmoa", adierazi dute lagunarte berriko kideek prentsa ohar baten bidez.

Halaber, estatubatuarren arreta erakarri nahi dute Athletic bezalako kirol erakunde batekiko, talde zuri-gorriaren balioak nahiko antzekoak baitituzte. Antzekotasun hori unibertsitateko futbol amerikarreko taldeek duten babes handian ikusten da, hegoaldeko estatu askotan futbol profesionaleko taldeek dutena baino askoz handiagoa baita.

"Unibertsitateko futbol amerikarra jokatzeagatik dirurik jasotzen ez duten tokiko ikasleek osatzen dute. 100.000tik gora ikusleko estadioak dituzte eta astero bete egiten dira aurkakoa zein den eta eguraldia nolakoa den kontuan izan gabe", azaldu dute.

"Unibertsitateko 'soccer' jokoak (futbol europarra aipatzeko AEBetan erabiltzen duten izena) AEBetan futbol amerikar unibertsitarioak izan duen arrakasta izatea lortuko bagenu, ziur gaude Europan egungo futbol profesionalaren eredu ekonomikoa zalantzan jarriko litzatekela", adierazi dute 'Sweet Home Athletic de Bilbao' lagunarteko sortzaileek.


02_Tabakoaren kontrako legea indarrean da

Urte berriarekin batera, tabakoaren kontrako legea ezarri zen Espainiar estatu osoan. Honen arabera, leku publiko eta itxi guztietan erretzea debekatuta dago. Lege honek, 2006ko araudia aldatu eta osatu egiten du. Beraz, honen bitartez ere zenbait toki zabaletan, hala nola ikastola, ikastetxe eta institutuetako kanpoaldean, jolastokietan edo osasun-zentroen inguruetan erretzea debekaturik geratzen da. Lege berri honekin, jada estatuan ezarrita zegoen legea gogortu egin da.

Tabakismoaren aurkako osasun neurrien Legea 2006ko araudia aldatu eta osatzera etorri da.

Toki zabal eta publiko batzuetan erretzea debekaturik geratu da. Besteak beste, institutuetako kanpoaldean, jolastokietan edo osasun-zentroen inguruetan.

Lege berri honek ahalbidetzen du hotel, aterpetxe eta ostatuetan erretzaileentzat gelen %30 bakarrik gordetzea.

Bestetik, kartzeletako preso, ospitale psikiatrikoetako gaixo eta egoitzetako zaharrek erretzeko aukera izango dute, baina horretarako espresuki prestatutako geletan.

Ostalarien kezka

Ostalariak hasieratik Lege Berriaren kontra azaldu ziren. Izan ere bere negozioan salmentak jaitsiko ote ziren beldurrez ziren, eta kezkatuta beraz, lanpostu ugari galdu eta taberna asko itxiko zirelakoan.

Legea indarrean sartu da, nahiz oraindik Eusko Jaurlaritza prestatzen ari den legea ez den otsailera arte onartuko.

Badirudi erretzaileek lege berria gaizki hartu badute ere errespetu osoz aurrera eramaten ari direla.


Liderra dela tokiko elikagaiak merkaturatzen adierazi du Eroskik

Hainbat datu eman gura izan ditu Eroskik: tokiko elikagaien salmentan %33ko igoera; produktu freskoen salmentan %38ko gorakada EAEn; eta bertako haragiaren salmentan %10eko igoera. Guztira 1.900 hornitzailerekin egin duela lan EAEn gaineratu du, eta 650 milioi eurotik gorako erosketa egiten diela urtero.

Azken bi urteotan egin du gora tokiko elikagaien salmentak Eroskin. Hain zuzen kontsumitzaileek estimatzen dutela antzemanda egin dutela elikagai horien aldeko apustua adierazi du Asun Bastidak, Eroskiren Tokiko Produktuen zuzendari komertzialak: "Kooperatiba behartuta dago tokian tokiko janarien alde sendo egitera, Zurekin eredu komertzialarekin ari den bezala". Nekazaritzako elikagaien 300 ekoizle txikirekin diharduela lanean EAEn jakinarazi du, "2.000 produktu baino gehiago saltzen", eta guztira "1.900 hornitzaileri" erosten diote, 650 milioi eurotik gorako erosketa eginez.

Igoerarik handienetakoa harategian izan duela kooperatibak ere adierazi dute, %57,61ko igoera hain zuzen ere. Esnekietan ere igoera handia izan dela aipatu dute; %36,17 igo da.

Kooperatiba izaera duen lehen banatzailea dela ere adierazi dute Eroskiko ordezkariek, eta "liderra Euskal Autonomia Erkidegoko elikagaien banaketan".


Ordiziako Mendizaleak Udalaitzera eta Tellamendira doaz

Aurreko astean bideak garbitzeko egindako irteera bereziaren ondoren, asteburuan Udalaitz eta Tellamendi gainetara joango dira Ordiziako Mendizaleak. Igande goizean elkartuko dira, 7:30ean, elkartearen egoitza aurrean.


Afganistanen gerra hasi zenez geroztik, eraso gogorrena izan du NATOk

Aliantzaren 38 soldadu hil dira, helikoptero bat lurrera erorita. Talibanek esan dute eurek bota dutela, baina NATOk ez du hori baieztatzerik izan.


EAJ: 'Ezker abertzaleak ingurukoak jaten ditu, marisorginen antzera'

Andoni Ortuzar jeltzaleak Aralarren barne-arazoak "lehenbailehen" konpontzeko desioa agertu du, "konponbiderik demokratikoena hartuta".

Andoni Ortuzar Bizkaiko EAJko presidentearen arabera, ezker abertzalea "marisorginen antzekoa da, inguratzen zaizkion guztiak jaten dituelako". Adierazpen horiekin, Ortuzarrek Aralarren bizi duten barne-egoerari erreferentzia egin dio; Aintzane Ezenarro, Mikel Basabe y Oxel Erostarbe parlamentariak alderditik "euren borondatez" at daudela esan baitu.

Ortuzarrek EAJk Bilbon igandean ospatuko duen Alderdi Egunaren aurkezpenean egin ditu adierazpenok. Kazetariek Aralarrek egun bizi duen egoeraz galdetu diotenean, BBBko presidenteak "errespetua" agertu eta arazoa "laster konpontzeko guraria" adierazi du, beti ere "konponbiderik demokratikoena eta herriarentzat onena dena aukeratuta".

Hala ere, Ortuzarrek haurnarketa egin nahi izan du eta "teorian, denbora luzean ezker abertzealeak batasun politikorako esparrua" bultzatzen aritu dela azpimarratu du.

Gatazka

Amaiurren parte-hartzeak Aralarren sortutako eztabaidak areagotu egin dira Ezenarrok Basabek eta Erostarbek Legebiltzarreko bakearen foroaren aldeko botoa eman zutenetik, nahiz eta ezker abertzalea foro horretatik kanpo geratu.


Gaur irekiko dute Nafarroako Liburutegi Nagusi Berria

Iruñeko Mendebaldea auzoan dago 25,7 milioi euroko gastua izan duen eta 19.000 metro koadro dituen eraikina

Liburutegi Nagusi Berria du Nafarroak. 2007an hasi ziren eraikuntza lanak, atzo egin zuten inaugurazio ekitaldia, eta gaur hasi da martxan. Iruñeko Mendebaldea auzoan eraiki du Nafarroako Gobernuak 19.000 metro koadroko eraikina. Lau solairu ditu, eta Nafarroako Filmoteka eta Nafarroako Zinema eta Ikus-entzunezkoen Institutua (INAAC) ere hartuko ditu bere baitan. 25,7 milioi euroko gastua izan dute, guztira, eraikuntza lanek.

Unea «historikotzat» deskribatu zuen Yolanda Barcina Iruñeko alkateak, eta gune berriaren beharra azpimarratu zuen Miguel Sanz Nafarroako lehendakariak atzoko ekitaldian. Orain arte San Frantzisko plazan zegoena txiki gelditua zen, eta beharrezkoa zen Sanzen ustez Mendebaldeakoa eraikitzea. «Hau ez da soilik gaur egungo beharrei erantzuteko liburutegi bat; etorkizuneko Nafarroako Liburutegi Nagusi eta Filmoteka da, batez ere».

Hasieratik izan da proiektu hau lehentasuna Gobernuarentzat, eta horregatik sartu zuen Nafarroa 2012 izeneko plan estrategikoaren baitan. Bukatu gabe zegoela ere ez dira gutxi izan prozesuaren nondik norakoa aztertzeko egin dituzten bisitak. Eraikuntza lanak bukatuta, iazko irailaz geroztik liburuen lekualdatze lanak zirela eta etenda egon da Liburutegi Nagusiaren mailegu zerbitzua, eta kexa azaldu dute horregatik hainbat erabiltzailek. Orain arte liburutegi nagusi izandako San Frantzisko plazako liburutegia Alde Zaharreko auzo liburutegi izango da hemendik aurrera, bestalde, eta elkarretaratzeak egiten ari dira aldaketa hori salatzeko zenbait iruindar.

Proiekzio aretoa

Milioitik gora dokumentu har ditzake bere baitan eraikin berriak, eta eskura izango dituzte kontsultarako 145.000 bat erabiltzaileek gaurtik aurrera. Proiekzio aretoa, erakusketa gunea eta ikertzaileentzako guneak ere izango ditu Mendebaldeako liburutegiak. Horrez gainera, mailegu sistema automatikoa izango da martxan.

Liburutegiaren inguruko lanak ez dira bukatu, ordea. Besteak beste, musika kontserbatorio profesionala hartuko duen Nafarroako Musikaren Hiria izeneko egitasmoa eraikitzen ari dira oraindik, eta datorren urtean irekitzea espero dute.


Proba bakarraren faltan, sailkapenean lehenbizikoa da Julen Uharte motor gidaria

Azken proba igande honetan jokatuko da Huelvan

Espainiako Cross Country Txapelketan fin dabiltza eskualdeko motor gidariak. Julen Uharte urdazubiarra eta Xabi Etxegarai lesakarra dira horietako bi, senior B mailan ari direnak.

Hiru probetan erabakitzen da aipatu txapelketa, eta bi dira jokatutakoak. Lehena urtarrilaren 24an egin zen Bartzelonako Castelloli herrian, eta Julen Uharte hirugarren helmugaratu zen, Xabi Etxegarai, berriz, bosgarren. Otsailaren 21ean bigarren jardunaldia jokatu zuten Guadalajaran, eta honetan urdazubiarra nagusitu zen, eta lesakarra zazpigarren gelditu zen.

Proba bakarra gelditzen da eta oraingoz sailkapenean lehena da Uharte (45 puntu), eta laugarrena Etxegarai (29 puntu). Txapelketa, beraz, igande honetan, martxoak 7, Huelvako Villarrasan erabakiko da.


Hauek dira abenduko sariak!

Animatu eta parte hartu zozketan!


Daniel de Alfonsok ez du dimitituko: 'Ez dago legez kanpo ezer ere'

Kataluniako Iruzurraren kontrako Bulegoko zuzendariak haren ospearen kontrako "kanpaina sutsua" salatu du, eta bere "jarduna, bilerak eta hartu-emanak" egokiak izan direla berretsi.

"Ustelkeriaren kontra lanean" jarraituko duela berretsi du Daniel de Alfonso Kataluniako Iruzurraren kontrako Bulegoko zuzendariak, eta Jorge Fernandez Diaz jarduneko Barne ministroarekin izandako elkarrizketetan "legez kanpoko ezer ere ez" dagoela berretsi du. Ez du dimisiorik emango, honenbestez. Kataluniako Parlamentuak, ordea, kargutik kentzeko prozesuari ekin zion atzo, eta taldeek gaur eztabaidatuko dute batzordean. Hain justu, Erakundeekiko gaien Batzordean agerraldia egin baino lehen, idatzia bidali die De Alfonsok komunikabideei, bere jarrera argitzeko asmoz, nonbait.

Haren eta Kataluniako Iruzurraren kontrako Bulegoaren ospearen kontra dagoen "kanpaina sutsua" salatu du De Alfonsok, eta bere lan horretan "inpartzialtasunez eta independentziaz" jarduten jarraituko duela berretsi du.

Idatzian dioenez, "ohituta" dago presio politiko, instituzional eta soziala jasotzera, eta ulertzen badu ere, ez du uste "demagogiak jotako kanpainen biktima" izan behar duenik.

Jorge Fernandez Diaz Barne ministroarekin izandako solasaldiaren harira, interpretazio "interesatuak" egin daitezkeela ohartarazi du, batez ere hauteskunde bezperan.

"Egindakoa berresten dut"

De Alfonsoren iritzian, entzuketen edukiak ez dio inongo alderdiri kalte egin, ezta mesede ere. "Grabazio horien edukian ez dago deliturik, eta jarrera mafiosoen bidez lortu dituzte", erantsi du.

Are gehiago, egindakoa berretsi du. "Gure egitekoa betetzeko helburuarekin eta legea zorrotz errespetatuta, gure jarduera, gure bilerak eta gure hartu-emanak berresten ditut", elkarrekin erabili ahal izan duten "lagunarteko hizkera" gorabehera.

Hori horrela, Parlamentuak emandako agindua betetzen jarraituko duela nabarmendu du.


Sute txiki bat izan da Loiolako Inazio hiribideko etxebizitza batean

Gaur goizean, 09:15ak aldean, sute txiki bat izan da Azpeitiko Loiolako Inazio hiribideko 33 zenbakiko etxebizitza batean. Etxeko sarrerak piztu da sua, eta Udaltzaingoa, Ertzaintza eta suhiltzaileak bertaratu dira tokira. Berehala itzali dute sua, eta ez da inor zauritu.


Libian ematen ari den indarkeria eta errepresioa gaitzetsi du Obamak

Libiari zigorrak ezartzeko lehen pausoa eman du EBk. Zigorrak Libiako agintarien dirua izoztea, EBko lurraldean sartzeko debekua eta armen enbargoa izan daitezke. Baliteke AEBek ere zigorrak ezartzea.

AEBko Gobernua Libiari "zigorrak" ezartzeko aukera aztertzen ari da,erregimenak manifestarien aurka erabiltzen ari den indarkeriagaitzesteko. Erregimenaren aurkakoek Muamar Gadafiren kargu uzteaeskatzen dute.

Etxe Zurian egin ditu Obamak adierazpenok. Bertan, Libiako agintarien jokabidea salatu du; izan ere, nazioarteko legeak urratzen ari dira, eta "Giza Eskubideak ez dira negoziagarriak".

Muamar Gadafi Libiako erregimenari zigorrak ezartzeko bidean aurrerapausoak ematea erabaki dute gaur Europar Batasuneko (EB) Estatuek. Neurri konkretuen zerrenda bat aurkezteko eskatu diete adituei.

EBko iturriek jakitera eman dutenez, zigorrak Libiako agintarien dirua izoztea, EBko lurraldean sartzeko debekua edo armen enbargoa izan daitezke.

Europar Batasuneko Segurtasun eta Batzorde Politikoan bilera egin dute enbaxadoreek, Catherine Ashton EBko goi ordezkariak deituta. Libiarekin akordio marko bat sinatzeko negoziaketak bertan behera utzi behar zituztela iragarri zuen Ashtonek atzo.


Amezketa inguruko mendi buelta osatzeko aukera Andatzakoekin, martxoaren 24an

Andatza M.K.K.-k finkatua du mendizaleentzako hurrengo hitzordua; martxoari dagokiona. Hilaren 24an Amezketan hasi eta amaituko den mendi buelta osatzeko gonbita luzatzen digute. Izen ematea zabalik dute jada.

Amezketa, Meategiak, Pardarri, Ganbo, Ganbo Txiki, Arrubigaña eta Amezketa. 22 kilometroko ibilbide hau osatzera animatzen gaituzte Andatza M.K.K.-tik, martxoaren 24an. Txango honetara joateko, 7:30etan Oiardo Kiroldegitik abiatuko den autobus zerbitzua antolatu dute. Adi, plaza kopuru mugatua egongo baita. Izena aurrez eman beharko da, martxoaren 20a baino lehen. Ordaindu beharreko prezioa 10 euro. Ondoko kontu zenbakiotako batean egin ordainketa:

Rural Kutxa: 3008 0259 1630 0543 0321

Kutxabank: 2095 5069 0710 6848 9805

Antolakuntzak ohartarazi duenez, norberak bere bazkaria eraman beharko du. Txango honetan parte hartzeko ezinbestekoa da mendiko federatua izan eta aseguru txartela indarrean edukitzea. “Federatu gabe dagoenari tramitea egingo diogu, hala nahi badu. Horretarako gure web orrian aurkitzen da egin beharrekoa, edo gurekin jarri harremanetan andatza@hotmail.com helbidean”. Informazio gehiago: andatza.com


Lea Ibilbidea egokitzen ari dira

Lea Ibilbidea egokitzen ari da Leartibai Garapen Agentzia, ibilbidearen inguruko udalekin elkarlanean. Lanak hurrengo hiru hilabeteetan egingo dira, hasi Munitibarretik eta Lea ibaia itsasoratzen den lekura arte.

Besteak beste, bidea egokitu eta belarrak moztuko direla jakitera eman dute: “sastrakak kendu, bide ertzak garbitu eta bideko adarrak moztuko dituzte. Marierrota inguruan ere bedarrak moztu eta eraikinaren mantenimendua egingo da”. Horrez gain, bidegorria inguratzen duten lurrak eta padurak ere garbituko dira. Joan den astean hasi ziren Lekeitio inguruko bide zatia garbitzen.

Lekeitiotik Munitibarrera oinez edo bizikletaz joateko aukera ematen duen bidegorriak, eta 20 kilometro inguruko luzera du. Tartean Mendexa, Amoroto, Gizaburuaga eta Aulesti herriak zeharkatzen ditu. “Lekeitioko partean dagoen bidegorriaren hasieran Marierrota aurkitzen da. 1555ean eraikita marearen gorabeherekin ur jauzia sortzen zen bertan errota mugitzeko. Gaur egun berriz, bidegorriaren inguruko azalpenak ematen dituen interpretazio zentroa bilakatu da”, azaldu du Lekeitioko Udalak. Ibilbidea, ardoaren eta arrainaren ibilbidea edo GR38 bezala ere ezagutzen dela gaineratu dute. “Paisaia ederra ikusteko aukera ematen du Lea ibaia jarraitzen duen bidegorriak. Osasun egoera hobetu ahala, berriz ere naturaz gozatzeko aukera paregabea izango dugu”.

Leartibai Garapen Agentziak azaldu duenez, herrien edertzerako proiektuaren baitan kokatzen da Lea Ibilbidearen garbiketa eta mantenimendua. Eskualdeko herri bakoitzak berak zehaztutako edertze lanak egiten ditu. “Lea Ibarrako herriek eta Lekeitiok batera proiektu bateratua lantzea erabaki zuten, Lea ibilbidearen mantentzea eta edertzea, hemen sartuz Marierrota ere”. Proiektua aurrera eramateko beharginak hartu dituzte, Lanbidek prestatzen duen enplegua sustatzeko tokiko ekintzen egitasmoagaz bat eginez.


Donibane Eskubaloiak Ordiziaren kontra galdu du

30-32 galdu zuten arrosek lehengo igandean. Partidaren azken txanpan markagailuan aurreratzea lortu zuen arren, epaileen erabaki eztabaidagarriek jokalariak urduritu eta garaipenak ihes egin zien beste behin.


Hil edo biziko larrialdietako zerbitzua Nafarroa osora hedatuko dute

Heriotza arriskua duten larrialdietarako osasun zerbitzuak hobetuko dituela jakinarazi du Nafarroako Gobernuak. Hala, osasun etxeetatik hogei minutura baino distantzia handiagora dauden herrietara ere zabalduko dute hil edo biziko larrialdietako zerbitzua. Gertaera hauek dira hil edo biziko larrialdiak: bihotz-biriketako geldialdiak, miokardio infartuak, iktusak, traumatismo larriak eta septizemiak.

Santos Indurain Osasun sailburuak jakinarazi du Nafarroan hil edo biziko 2.710 larrialdi gertatzen direla urtero, eta horietatik batez bertze 561 lagun hiltzen direla urtero. Bihotz geldialdien kasuan, biziraupen tasa —ondoriorik gabe— %15 da. Heriotza eta ondorio tasa hori murriztu nahiko lukete larrialdi zerbitzuak hobetuta, eta lurraldeen arteko parekotasuna ere bermatu nahiko lukete osasun zerbitzuetatik urrunen dauden herrietara ere iritsita. Nafarroan 42 udalerri daude osasun zerbitzuetatik hogei minutura baino gehiagora.

Prestakuntza, garrantzitsu

Larrialdi zerbitzuak eraginkortzea ez ezik, prestakuntza ere zabalduko dutela adierazi du Nafarroako Gobernuko Osasun sailak. Bertzeak bertze, Polizia, irakasleak eta suhiltzaileak prestatuko dituzte hil edo biziko larrialdiei aurre egiteko. Izan ere, nabarmendu dute halako larrialdietan denboraren faktorea garrantzitsua dela, eta horretarako gizartearen inplikazioa beharrezkoa.


Preso eta iheslarien eskubideen aldeko ekimenak

Abadiñoko Herrira plataformak antolatuta, preso eta iheslarien eskubideen aldeko futbito txapelketa burutuko dute, azaroaren 30ean. Maitena, Vancouver, Mesoi, Larrano eta Xirimiri tabernetan, azaroaren 23 arte eman daiteke izena txapelketan parte hartzeko.

Preso eta iheslarien alde Herrira plataformak antolatuta, baita, bertso saioa izango da abenduaren 14an, Abadiñoko probalekuan. Peru Magdalenak jardungo du saio horretan gai jartzaile lanetan, eta Amets Arzallus, Sustrai Colina, Maialen Lujanbio, Andino Egaña eta Aitor Bizkarra herriko bertsolari gazteak kantuan.


Aurrenekoa, asteazkenean

Urteko aurreneko literatur solasaldia egingo dute asteazken honetan Liburutegian. Arratsaldeko 19:30etatik aurrera, La España vacía Sergio del Molinoren liburua aztertuko dute Amaia Garciaren gidaritzapean. Gaztelaniaz izango da.


Marrazki eta ipuin lehiaketa

Legutioko kultura zerbitzutik marrazki eta ipuin lehiaketa abiatu dute.

Parte hartzeko oinarri orokorrak:

Gaia: librea

Bakoitzak nahi adina lan aurkeztu ahal izango du

Modalitate bakoitzeko sari bakarra jaso ahal izango da

Aurkezteko azken eguna: apirilak 21

Marrazkiak whatsappez bidali beharko dira 619 36 35 07 zenbakira.

Ipuin laburrak kultura@legutio.eus helbidera bidali beharko dira.

Parte-hartzaileak: Legutioko herritarrak.

Sariren bat hutsik deklara daiteke epaimahaiak hala uste badu.

Epaimahaia udalak izendatuko du.

Legutioko kultura zerbitzuaren eskutik.


Helduentzako euskal dantza ikastaroa Urki dantza taldearen eskutik

Abenduaren 10etik 20 arte eman daiteke izena helduen ikastaroan Urki dantza taldean. Kuota 90 eurokoa da. Urtarrilaren 15ean hasiko dira klaseak, asteartero, 19:00etan lehenengo mailakoak eta 20:00etan maila aurreratukoak. Kontaktua: 629 375 147.


Ikimilikiliklik Marie de Jongh taldearen antzezlan berria

Ikilimikilikik hala zioen Mikel Laboa kantautorearen kantak, eta hala du izena Jokin Oregi eta Ana Meabek eskuartean dakarkiguten antzezlanak. Ikimilikiliklik, MARIE DE JONGH elkarteak ekoiztutako azken lana dugu, familiei zuzendutako ikuskizuna, haur zein helduek disfrutatzeko unea. Euskal Herriko zenbait txokotan eskainiko dituzte emanaladiak, iadanik 25 herri eta hiritan hitzartu dituzte; lehena Bilbon, urtarrilaren 21 eta 22an egingo dute antzezlana estreinakoz Arriaga Antzokian. Emakumeen eta beldurren inguruko hausnarketa egitera bultzatzen ditu ikusleak, bost emakumeren eskutik; Ana Meabe, Aiora Sedano, Juana Palacios, Leire Omeñaca eta Maitane Sarralde. Oholtzan ordea, ez ditugu hauetako hiru besterik ikusiko, pertsonaia berdina partekatzen baitute Ana Meabek eta Aiora Sedanok, baita Leire Omeñacak eta Maitane Sarraldek ere.

https://bilbohiria.com/docs2/2020/Ibaizabal/200116_Ikimilikiliklik.mp3

Deskargatu hemen.


‘Aurreiritziak apurtzen ogibideetan’ mahai ingurua, Lekeition

Aurreiritziak apurtzen ogibideetan mahai ingurua egongo da eguenean [maiatzak 3], 19:00etan, Lekeitioko kultur etxean. Parte hartzaileak: Iranzun Mentxaka (moderatzailea), Nahia Quincoces (suhiltzailea), Aintzane Mendieta (udaltzaina) eta Itxaso Barbarias (ingeniari kimikoa). Saioa Udaleko Emakumea eta Berdintasun Batzordeak antolatuta dago.


UDAk Real Union liderraren aurka 2-0 galdu arren, itxura oso ona eman zuen

Partidu gogorra izan zuten Aretxabaletakoek, kategoriako lider sendoa zuten-eta aurkari; emaitzak alderantzizkoa adierazi dezakeen arren, entrenatzailea eta jokalariak gustura ziren egindakoarekin. Gogor eutsi zioten lehenengo zatian UDAkoek, 44.minutuan Real Unionek lehenengo gola egin zuen arte. Bigarren erdiaren 10.minutuan, zalantzazko penalti baten ondorioz, etorri zen Irungoen bigarrena. Hortik aurrera, gura baina ezin ibili zen UDA; sailkapenean bosgarren jarraitzen dute.


Errebalidekin ere, sarbide ereduari eutsi egingo diote EHUk eta NUPek

Ikasleen sarbidean aldaketa handirik ez dute egingo bi unibertsitate publikoek. Ikasleek 14 puntu arte lortu ahalko dituzte sarbiderako.


Jaizkibel konpainiak «erasoaren apologia» leporatu dio alkateari

EAEko Arartekoari «jarrera lerratua» izatea egotzi dio Udalak Bihar alarde ez diskriminatzailearen aldeko manifestazioa eta alarde tradizionala egingo dituzte Hondarribian. Bezperan, elkarri mokoka aritu dira.


Ane Santestebanek zilarra lortu du Mediterraneoko Jokoetako errepideko proban

Euskal txirrindulariak bigarren postuan amaitu du proba. Elisa Longo izan da irabazlea, eta Erica Magnaldik amaitu du hirugarren.

Ane Santesteban txirrindulariak zilarrezko domina lortu du 2018ko Mediterraneoko Jokoetako errepideko proban. Tarragonako Vila-seca herrian hasi eta amaitu da 89 kilometroko ibilbidea izan zuen lasterketa.

Euskal txirrindulariak 2 ordu eta 47 segundoko marka ezarri du helmugan, eta Elisa Longo irabazleak baino 3 minutu eta 8 segundo gehiago behar izan ditu ibilbidea egiteko. Erica Magnaldi Santestebanekin batera iritsi da azken metroetara eta hirugarren amaitu du.


Upo mendira igoera antolatu du Sarek Hego Uribetik, euskal presoen alde

Sare Herriatarra plataformak Upora igoera antolatu du uztailaren 18an, larunbatez. Igoera Hego Uribe eskualdeko hiru udalerrietatik antolatu dute: Arrigorriagatik, Galdakaotik eta Ugaotik, alegia. Hiruretan hitzordua 09:30ean da eta asmoa da 12:00etan Upoko gailurrean denak elkartzea.

Argala plazatik irtengo dira Arrigorriagan eta Basauriko herritarrak bertara joatea animatu ditu Sarek. Galdakaon, udaletxeko plazatik irtengo dira, eta Ugaoko herriko plazatik abiatuko dira Ugao, Zeberio eta Arrankudiaga-Zolloko herritarrak.

Jarduera hau Sareak abian jarritako ‘Izan bidea, ibiltarien sarea’ dinamikaren baitan da. Helburua da, “preso eta iheslarien auziari behin betiko aterabidea emateko urratsak ematea, jendarte aktibazioan sakontzea eta herri honen aniztasun eta zabaltasuna batzea”, diote Saretik: “Finean, bakerako eta elkarbizitzarako bidea, konponbidea, guztion artean gauzatu beharreko ibilbide gisa gauzatzea da gure asmoa”.


Zeu Zara EiTB Vitoria-Gasteiz sariak banatu dituzte

Arabako Elikagai Bankua, Artepan, Joseba Beloki, SOS Vitoria Animalien Babeserako Elkartea, FesTVal jaialdia eta La Ternera denda saritu dituzte.

Zeu Zara EiTB Vitoria-Gasteiz sarien banaketa egin dute, asteazken honetan, Europa Jauregian. Euskal Komunikazio Taldeak euren ekintzengatik nabarmendu diren Araba eta Gasteizko pertsona, erakunde eta ekimenak nabarmendu ditu ekitaldi honetan.

Estibaliz Ruiz de Azuak eta Ismael Diaz de Mendibilek aurkeztu dute ekitaldia, eta Travelin' Brothers musika taldeak eta Asier Hormaza aktore eta umoristak hartu dute parte.

Sarituak bozketa bidez aukeratu dituzte. Sei sailetan banatu dituzte, eta honako hauek izan dira:

1.- Arabako Elikagai Bankuak jaso du Zeu Zara Solidarioa saria, herritarrekin egindako elkartasun lanarengatik.

2.- Berezitasun hauek izan dituzte kontuan Artepani Zeu Zara Gure Enpresa saria emateko: gaur egun eredu eta ikur den enpresa, hiriarentzat duen esanahiarengatik eta garai berrietara egokitzeko izan duen gaitasunarengatik.

3.- Zeu Zara Dendarik Onena saria La Ternerak lortu du. Urteen joan-etorrian, oztopoei eta arazoei aurre egiten jakin duen saltokia izateagatik gailendu da.

4.- Zeu Zara Gure Kutuna onespena Joseba Beloki txirrindulari ohiak eskuratu du, bere ibilbide pertsonal eta profesionalarengatik onespen publikoa merezi duelako.

5.- SOS Vitoria Animalien Babeserako Elkartea izan da Zeu Zara Ingurumenaren Laguna sariaren irabazlea, arabarren ustez oso ondo islatzen duelako sariaren espiritua.

6.- Zeu Zara Gure Enbaxadorea saria FesTVal telebista jaialdiari egokitu zaio. Kultura, ikerkuntza edo kirol munduan Gasteiz eta Araba gure mugetatik at ezagunagoa izan dadin ahalegintzea nabarmentzen du sari honek.


Ganebarri gaztetxea desalojatzen ari da Ertzaintza

Sopelako Ganebarri gaztetxea hustu du Ertzaintza goizean goiz irekitako operazio baten bidez. Sopela eta Urdulizko Gazte Asanbladako (SUGA) kideek esan bezala, une honetan ez dago gazterik gaztetxearen barruan eta inguruan bildu diren dozenaka gazte "oso urrun" daude, Brigada Higikorreko "pila bat" polizi Ganebarrira hurbiltzea eragozten diela. SUGAko kideen arabera, zonaldea kalez jantzitako ertzainez eta "beltzez josita dago". Dena den, deia egin dute jendea bertaratzeko ahalik eta arinen "Bumbo aldera". Bitartean, etxeko jabeak kontratatutako langileek ekin diote Ganebarri gaztetxea ixteari. Argazkian, ertzainek "segurtasun" eremua jarri dute Igeltsera gaztetxe ohiaren parean.


Helduentzat ‘Leones por corderos’ eta gazteentzat ‘Lassie’ asteburuan

Helduek Leones por corderos pelikula izango dute ikusgai gaur 20:30etan, bihar 19:30etan eta 22:30etan, eta igandean 19:30etan. Umeek, berriz, Lassie izango dute, bihar eta etzi, 17:00etan


Helduentzako `Australia´ pelikula jarriko dute gaur

Helduek Australia pelikula ikusteko aukera izango dute gaur Biterin. Abentura, drama eta guda uztartzen dituen pelikula da, eta bertan kontatzen dira, aristokrata ingeles batzuek herentzia baten ondorioz dituzten arazoak. Pelikua Biterin, gaur, 19:30etan.


AHTren inguruko hitzaldia antolatu du Itayak

"AHTren aurkako borroka eta desobedientzia" izeneko hitzaldia antolatu du Itayak Usurbilgo Gaztetxean, igande arratsaldeko 18:30etarako. Mugitu! mugimenduko kide Mikel Alvarezek emango ditu gai honi buruzko argibide guztiak.

Ekitaldian landuko den azpiegitura honen inguruko berri antolatzaileek web orrialde honetara helarazi duen mezuaren bidez eman dute. "Argi dago Euskal Herrian garraiobide arazo bat dugula. Lurralde osoa errepidez josia dugu eta, hala ere, bertan ibiltzen den trafikoa geroz eta handiagoa da. Arazo honek irtenbide garbia du: garraiobide gehiago, handiagoak, azkarragoak behar ditugu. Hala al da?

Azter dezagun gai hau. Arazo bati soluzioa aurkitzeko orduan ez da egokia errazena dirudien konponbideari heltzea, arazoaren iturrira jo behar da. Hau ikusirik, zein da Euskal Herriko garraio sarearen arazo iturria? Euskal Gobernuak dio garraioaren eboluzioa ikusirik etorkizunean auto eta kamioi gehiago ibiliko direla errepideetan eta horri aurre egiteko ari dira eraikitzen Donostiako zinturoi berria, Gasteiz - Eibar autobidea, Abiadura Handiko Trena?

Baina, hau ez da arazoaren iturrira joatea! Arazoaren iturria garbia da: garraioaren gorakada. Arazoa identifikatu dugu, garraioaren igoera etengabea, azter dezagun hau. Euskal Herriko garraioaren portzentaia altu bat Frantzia-Espainia konexioa egiteko kamioiak dira. Kamioi guzti hauek Euskal Herritik pasatzen dira berentzako biderik azkarrena eta merkeena delako eta guri ez digute sosik ere uzten; errepide gehiago eraikitzen jarraitzen badugu normala kamioi gehiago pasatzea.

Bestalde, Euskal Herri barruko garraioen gehiengoa ikasleen edo langileen lanpostuetarako joanaldiak dira, garraio hauek eskualdetik kanpo gutxietan izaten direlarik. Garraioen %25a aisialdikoak dira, hauek ere gehienetan eskualde barrukoak izanik. Abiadura handiko trenak hiriburuak lotuko lituzke, merkantzia garraiorik gabe. Datu ofizialak ikusirik, honek Euskal herriko trafikoaren %2a baino gutxiago suposatzen du. Hau ikusirik garbi dago, Euskal Herrian eskualde barruko garraioa bultzatu behar dela arazoari benetan aurre egiteko. Garraio publikoaren sarea hobetu, lanpostuetara joateko autoa elkarbanatu, bertako produktuak bertan kontsumitu, 5000 millioi, AHTan gastatu ordez horrelako soluzioak bultzatuko balira ziur egon Euskal Herriko garraio arazoa asko hobetuko litzatekeela. Behar al duzu Abiadura Handiko Trena? ITAYA Mugitu! : http://mugitu.blogspot.com.es/"


Espainiak Kataluniako eta Galiziako hiru aurrezki kutxa nazionalizatu ditu

Espainiako Bankuak ez du baztertu finantza erakundeek kapitala lortzeko prozesu gehiago bultzatzea

Espainiako Bankuak amaitu du kapital premia zuten finantza erakundeei laguntzeko prozesua, oraingoz. Emaitza: dirua behar zuten hamahiru erakundeetatik hiru nazionalizatu ditu, eta beste batean esku hartu behar izan du. Kataluniako Unnim eta CatalunyaCaixa, eta Galiziako NovacaixaGalicia dira nazionalizatuak; esku hartu behar izan duena, berriz, CAM. 7.550 milioi euro jarri behar izan ditu FROB funts publikoaren bitartez, erakunde horiek gutxieneko oinarrizko kapitala (%10) edukitzeko.

Kapitala behar zuten hamahiru erakundeetatik hamarrek lortu dute kapital pribatua (5.838 milioi euro). Hiruk ez. Espainiak Unnim bankuaren kapital osoa eskuratu du (Caixa Terrassa, Sabadell eta Manlleu), euro bakar baten truke; NCG bankuaren %93, 2.465 euro pagatuta (Caixanova eta Caixa Galicia); eta CatalunyaCaixaren %90, 1.718 euro pagatuta (Caixa Catalunya, Manresa eta Tarragona). Hiruren artean 180.000 milioi euro dituzte aktiboetan.

Mare Nostrum bankuari eta Liberbanki 25 egun gehiago eman dizkiete, beharrezko kapitala lortzeko. Fernandez Ordoñezek esan zuen haien egoera «sendoa» dela.

CAMen kasuan, Espainiako Bankuak bertan esku hartu du, eta saltzeko asmoa du, osorik edo zatika. Miguel Angel Fernandez Ordoñez Espainiako Bankuko gobernadoreak bereizketa bat egin zuen nazionalizatutako erakundeen eta CAMen artean: «CAM ez da bideragarria». Gainerakoak bai, betiere, gobernadorearen esanetan, kostuak txikitzen eta ezarritako negozio irizpideak betetzen badituzte. Europako Batzordeak berregituratze plan bat eskatu die, «berriro bideragarriak izango direla bermatzeko».

Norbaitek FROBi nazionalizatutako bankuetan duen partaidetza erosi nahi izanez gero, %12,5eko interesa eskatuko dio.

«Makurretan makurrenak»

Fernandez Ordoñezek oso gogor kritikatu zituen CAM eta CAMeko arduradun ohiak, «makurretan makurrenak» direla esanez. Zergatik? Sekulako dirutzak kobratzeagatik eta kudeaketa txarra egiteagatik. Espainiako Bankuak aste honetan kaleratu du Maria Dolores Amoros zuzendari nagusia. Urtean 593.040 euro kobratzen zituen, eta bizi osorako 369.497 euroko errenta pilatzen zuen urtero.

Finantza sektorea berregituratzeko prozesuak bi urte iraun du. Duela bi urte, 45 kutxa zeuden; gaur egun, hamabost. Bat egin duten erakundeek zazpi langiletik bat kaleratu dute, eta bost bulegotik bat gutxiago daukate.

Euskal Herrian, BBK-k, Kutxak eta Vitalek ez dute kapital premiarik, baina bat egitea erabaki dute. Nafarroako Kutxak, beste kutxa batzuekin elkartu, eta Banca Civica sortu du. Burtsara atera da 847 milioi euro lortu ahal izateko.

Berez, duela bi urte finantza erakundeak birkapitalizatzeko abiatutako prozesua amaitu da, baina Fernandez Ordoñezek, badaezpada, gehiago egin ditzaketela esan zuen, zorraren krisiaren bilakaeraren arabera: «Ez dugu ezer baztertzen».


Aralar mendiko Kudeaketa Plana osatzeko bi bilera

Landa Garapen, Ingurumen eta Toki Administrazio Departamentuan Aralar mendiko Komunitateko Garrantziko Tokiaren Kudeaketa Plana idazteko lanean ari dira. Departamentuak mendiaren inguruko herritarrengandik informazioa, iritziak eta iradokizunak jasotzeko eta haien bidez orain arteko zirriborroak hobetzeko bi bilera ditu heldu den astean. Bilera horietan Natura 2000 Sarea Nafarroan nola dagoen azalduko da labur. Horrekin batera Aralar mendiko Komunitateko Garrantziko Tokia (KGT) aurkeztuko da (eremua, natura-balioak, kontserbazio egoera eta egungo erabilerak). Bi aurkezpen horien ondoren KGTren Kudeaketa Plana egiteko ondutako dokumentu teknikoaren zirriborroa aurkeztuko da. Agiriak sortuko balira zalantzak argitu eta iritziak jasotzearekin despedituko da bilera. Departamentuak prestatutako zirriborroaren kopiak Aralarko Elkartearen egoitzan eta Arakil, Irañeta, Uharte Arakil, Arruazu, Lakuntza, Arbizu, Ergoiena, Etxarri Aranatz eta Bakaikuko udaletxeetan daude. Interesatuek han kontsultatu dezakete txostena bilerara joan aurretik. BilerakAzaroaren 19an, asteartean, 12:00etan Larraun-Lekunberriko Mintxausenean. Azaroaren 21ean, ostegunean, 19:00etan Lakuntzako udaletxean.


Erabaki plataforma: "Herri-galdeketa administrazio-tramite hutsa izan ez dadin borrokatuko gara"

Erabaki plataformako kideek azken egunetan trenaren planaren inguruan gertatutakoaren balorazioa egin dute. Gobernu taldearen jarrera kritikatzeaz gain, trenaren proiektuari buruzko galdeketa eskatzeko jaso duten babesa eskertu dute.

ERABAKIREN BALORAZIOA

ERABAKI plataformako kideok balorazioa egin gura dugu aurreko astean Durangoko Udaleko hirigintza-batzordean eta osoko bilkuran gertatu zenaren inguruan. Halaber, udalera eraman genituen 3033 sinadura eta orain arte lortu dugunaren inguruko hausnarketa plazaratu nahi dugu.

Aurreko asteartean, uztailak 17,hirigintza-batzordea batzartu zen PERI 1 plana ⎯ETSk Durangoko Udalari eman diona⎯ ezagutzera eman asmoz. Batzorde horretara 50 bat durangar bertaratu ziren, proiektuak sorrarazten zizkien zalantzak eta ziurgabetasunak argitze aldera. Hala ere, argi utzi nahi dugu, batzordeburuak erantzun lausoak baino ez zituela eman, eta batzordeko kide batzuek apenas hartu zutela parte, hori aski ez, eta mespretxuz hartu zituzten bertaratutako lagunak. Horrez gain, mundu guztiaren begien bistan dagoen biribilgunearen eraikuntza-lanen inguruan galdegin genienean isilik geratu ziren, denon harridurarako. Jasota utzi zuten gauza bakarra dekretua sinatzera derrigortuta zeudela izan zen, eta handik bi egunera egin zuten.

Ostegunean, uztailaren 19an, gobernu-taldearen presak zirela-eta, ERABAKI plataformak presazko mozio bat aurkeztu zuen bi eskarirekin: proiektua geldiaraztea eta galdeketa bat egitea aurkezturiko 3000 sinaduren bermearekin. Egun bakar batean, udaleko osoko bilkurara 100 pertsona baino gehiago joatea lortu zen, uztailaren 19 batean. Lorpen handia, zalantza barik. Tamalez, osoko bilkuran ez zuten gure eskaera onartu, eta onarturiko proiektuarekin aurrera jarraitzeko erabakia hartu zuten. Azpimarratzekoa da, gure ustez, bilkura bertan behera geratu zela jendeak ERABAKIko kidearen parte-hartzea txalotu zuenean, eta, ondorioz, ez zen galde-eskeak egiteko aukerarik izan.

Bestalde, orain arte lorturikoa nabarmendu gura dugu:

Trenaren proiektua jendarteratu eta jendea jakitun egotea lortu da. Aldi berean, zuzen geundela erakutsi dugu, dorreak eta errepidea proiektuaren parte bereizezinak baitira.

Durangoko hautesle-erroldaren %10ak galdeketaren alde sinatzea lortu da, hilabete eta erdian. Herritarren parte-hartzea sustatu da herriaren etorkizunaren inguruan erabakitzeko.

50 pertsona baino gehiago bertaratzea hirigintza-batzordera eta 100 pertsona baino gehiago osoko bilkurara uztaila moduko uda bete-beteko hilabete betean.

ERABAKI plataformako kideok entzute aktiboa aldarrikatu nahi dugu. Ez dago ezer indar handiagoa ematen duenik zerbaitetan uste osoa izatea baino. Lanean jarraituko dugu eztabaida-gune hori sortzeko eta zentzua gailendu dadin. Hitzetatik ekintzetara pasatu nahi dugu, eta herritarren parte-hartzea gure egunerokotasunera ekarri nahi dugu.

Sinadurak biltzen jarraitzen dugu adosturiko lekuetan. Ez gara nekatuko, jo beharreko ateak joko ditugu eta berba egin behar denarekin berba egingo dugu. Ezina ekinez egina lortzen da.

Plataforma herritara eta apolitikoa gara. Mundu guztia da ongi etorria, eta eztabaidarako eta parte-hartzerako aukerak irekiak dira.

Bide beretik, Durango posible horren alde lanean jarraituko dugu, eta herri-galdeketa administrazio-tramite hutsa izan ez dadin borrokatuko gara.

Amaitzeko, gure esker ona adierazi nahi dugu, jaso dugun babesa itzela izan baita, eta modu askotarikoa izan da eman diguzuen adorea eta indarra. Aste gogorrak izan dira eta zuen sostengurik gabe ez gara ezer. Eskerrik asko!


"Zikloak hasi eta amaitu egin behar dira, ahalik eta ondoena"

Durangoko Udalean hamasei urtez jardun ostean, Irigoras ez da alkategai izango maiatzean, eta eskolak ematera itzuliko da: «Badut gogoa hain gustura egiten nuen hori berriro egiten hasteko».


Herri galdeketan

Atzo bozkatu egin nuen Elorrioko herri galdeketan. Ez nintzen oso itxuroso joan, herren nenbilelako, baina joan egin nintzen kiroldegira nire iritzia ematera. Ezetz bozkatu nuen, ez dudala gura AHT bat hiriburuetan bakarrik geratuko denik eta garraio astuna arinduko ez duenik (uste baitut ipuin bat dela lastertasun handiko trenak ez-dakit-zenbat-mila kamioi erretiratuko dituela gure errepideetatik, gauza bat baita tren bidezko garraio astuna —motela—, eta beste bat bidaiarien tren lasterra). Eskerrik asko antolatzaileei galdetu izanagatik.


Memoria argitzera

Memoriari buruzko jardunaldiak, testigantzak, indusketak han-hemen... Memorian argi egiteko ahaleginean, nola ez etorri bat George Orwellekin? «Ezinezkoa da zibilizazioa oinarritzea beldurraren, gorrotoaren, gogorkeriaren gainean. Ez luke iraungo».

Denborak sendatzen omen ditu zauriak. Ez da egia, koldarkeria genuke denborari fidatzea gure erantzukizunak, bidegabekeria asko gelditu da erreparaziorik gabe historiaren zangetan. Denbora neutroa da, hotza da, ez du kontzientziarik. Gu gara kontzientziadunak. Gu gara denbora jakin batean interbenitzen dugunak, denboraren kanposantuetan hildako jakin batzuk omentzen ditugunak eta beste batzuk ez; gu gara bidegabekeria perpetuatzen dugunak gure egintzekin edo isiltasunarekin; gu izan gintezke baldarkeria izenda ezinak abolitzen saiatzen garenak nor bere baliabide eta ahalmenen neurrian.

Hori baita zibilizazioaren oinarri bat: marjinatuak babestea marjinatzaileen gainetik.


Komunikabide baten komentarioetan agertutako irain sexistak salatu ditu Baztango Bilduk

Plazara Dantzara taldearen agerraldiaren berriaren azpian arras komentario gogorrak ageri ziren

Prentsaurreko baten bidez Baztango Bilduko udal taldeak Diario de Noticiasen webgunean, Plazara Dantzara taldearen agerraldiaren berriaren azpiko komentarioetan jasotako irainak salatu ditu.

Prentsaurreko baten bidez Baztango Bilduko udal taldeak Diario de Noticiasen webgunean, Plazara Dantzara taldearen agerraldiaren berriaren azpiko komentarioetan jasotako irainak salatu ditu.

Bilduk aipatu duenez, «Berriaren azpian komentario arras gogorrak agertu ziren non indarkeria matxista erabiltzea bultzatzen zen eta Bilduko hautetsiak iraintzen ziren, irain sexistak erabiliz». Gertakari hauen aitzinean Bilduko hiru hautetsik Fiskaltzan salaketa paratzea erabaki dute, «jeltzale eta elizondarra bezalako ezizenen gibelean ezkutatzen diren erasotzaileak agerian uzteko, gure burua defenditzeko eskubidea bermatzeko eta erasotzaileak babesten duen Diario de Noticias egunkariak, gaiarekin daraman politika salatzeko».

Bilduren ildo estrategikoetako bat gizon eta emakumeen arteko berdintasunaren alde lan integrala egitea da eta ildo honen baitan, indarkeria matxistaren aurkako borroka eta prebentzioa dago. «Koherentzia politiko eta instituzionalaren baitan kokatzen dugu orain artio egiten aritu garena (kanpainak, hitzaldiak, berdintasun diagnosia eta plana) eta erasoen aitzinean egiten ditugun salaketak» diote hautetsiek.

Bilduk prentsaurrean aipatutakoaren arabera, «hipokrisia eta arduragabekeria ikaragarria da eraso sexisten aurkako kanpainetan parte hartzea eta gero arazoa ukatzea, edo bigarren mailakoa bihurtzea. Adibidez Iruñeko Sanferminetan Alkateak eraso sexistak ez aipatzea nahiz eta kanpaina bat egin, edota Baztango Ezkerrako zinegotziek emakumeak mutildantzetara dantzara sartzen direnean plazatik desagertzea edota emakumeak diskriminatzen dituzten taldeak bultzatzea, nahiz eta gero publikoki berdintasunaren alde agertu. Honek erakusten du gaiarekin duten konpromiso falta eta itxurakeria hutsetan dabiltzala. Baztanen ez dugu horrelako hipokrisiarik nahi».

Espazio publikoetan eta diru publikoaren kudeaketan ez da bazterketarik onartzen ahal, Blduren ustez: «Ez sexuarengatik, ez jatorriarengatik, ez etniarengatik, ez bakoitzaren sinesmenengatik. Legeak Administrazioari eskumena eta betebeharra ematen dio sexu-diskriminazioaren kontra lan egiteko, eta ez dugu bertze aldera begiratzen ahal. Bazterkeria sortzen duten jarduerak eta politikak ekiditea administrazioaren ardura da».

Prentsaurrea akitzeko aipatu zutenez, «hartutako konpromiso politikoa eta instituzionala benetakoa delako, ez dugu eraso sexistarik onartuko, hauek prebenitzeko hartu beharreko neurriak hartuko ditugu eta gertatzen direnean juridikoki, instituzionalki, sozialki eta maila guztietan salatuko ditugu».


Kasino Zaharrekoen bi eguneko irteera Kantabria aldera

Kasino Zaharra Adinekoen Etxeak asteburu pasa antolatu du Santo Toribio de Liebanara martxoaren 10-11rako. Prezioa 80 eurokoa da biko gela hartuta, 100 eurokoa banaka lo egin nahi izanez gero. Prezio horren barruan honakoak sartzen dira: autobusa, Cabrales gazta lantegi eta orujo destilategi banara bisita, bazkaria Potes herrian eta erromes meza Santo Toribion. Ohiko moduan eman behar da izena.

Santo Toribio de Liebana


David Soto eta Haritz Ganboa aske utzi dituzte, bakoitzak 60.000 euroko bermea ordaindu ondoren

Irailaren 30ean atxilotu zituzten Askapenaren aurkako operazioan, ETAren nazioarteko frontea osatzen dutelakoan.

Auzitegi Nazionalak David Soto eta Haritz Ganboa aske utzi ditu, horietako bakoitzak 60.000 euroko bermea ordaindu ondoren. Pablo Ruz epaileak hartu du erabakia, eta bermea ordaintzeaz gain, egunero euren burua aurkeztera derrigortuko ditu eta pasaportea kenduko die.

Askapenak idatzi baten bidez poza adierazi die kaleratuko dituzten biei eta bien senideei. Gogoan izan dute oraindik ere beste hiru kidek barruan jarraitzen dutela, ordea. Gabi Basañez, Walter Wendelin eta Unai Vazquez dira horiek, eta beraiek askatzeko eskatu dute. 700 lagun baino gehiagok osatzen duten kolektibo baten parte direla diote, eta beren eskubideak errespetatuak izan daitezen eta "Euskal Herrira, etxera lehenbailehen ekar ditzaten" denek hori aldarrikatu behar dutela esan dute. Horregatik, dei egin die euskal herritar guztiei euskal presoen alde egingo diren ekimenetan parte hartzeko, batez ere abenduaren 31n herrietan eta urtarrilaren 8an Bilbon.

Epaiketarik oraindik egin ez den arren, ez dutela deliturik egin akusatuek jakinarazi dute, eta "estatu inperialista baten biktimak" direla diote. Herrien arteko elkartasunik egon ezean inperialismoak suntsituko duela mundua eta bertan bizi diren herriak ere gaineratu dute.

Irailaren 30ean atxilotu zituzten biak, Askapenaren aurka egin zen polizia operazioan. ETAren nazioarteko frontea osatzea leporatu zien orduan epaileak, "atzerrian euren aldarrikapenentzako babesa biltzea" zutela helburu argudiatuz.


Hamasek eta Al Fatak bozetako batzordearen osaketa hitzartu dute

Adiskidetze prozesurako baldintza egokiak sortzeko, bi aldeetako ordezkariak hainbat erakunde palestinarrekin bildu dira KaironBehin-behineko batasun nazionaleko gobernua urtarrilaren 26an erabakiko dute

Kaled Meshal Hamaseko burua eta Mahumd Abbas PAN Palestinako Aginte Nazionaleko presidentea hamahiru erakunde palestinarrekin bildu dira Kairon, eta datorren maiatzaren 4an egingo dituzten hauteskundeetarako hauteskunde batzordearen osaketa hitzartu dute. Iragan azaroaren 24an sinatutako hitzarmenari jarraiki, bozak egin bitartean ezarriko duten behin-behineko batasun nazionaleko gobernuaren osaketa eztabaidatzeko bilduko dira urtarrilaren 26an. «Adostasuna lortzeko orduan, gu Hamasera baino gehiago hurbildu da hura gugana», adierazi du Mohamed Shtajek, Al Fatako kideak. Hizketan jarraituko dute gaur eta bihar.

PAE Palestina Askatzeko Erakundea berregitearen eta erreformatzearen inguruan ere eztabaidatzen ari dira, 2005az geroztik lehen aldiz. Hain zuzen, Hamas eta Jihad Islamikoa mugimendu islamistek erakundean sartzeko duten aukeraz mintzatu dira; horiek ez dira PAEko kide. Dena dela, PAEko kide diren hamahiru adarrekin bilkurak egiten jarraituko dute, behin betiko erabakia hartzeko. Izan ere, elkarte palestinar guztiek haien arteko lehiak urtea amaitu baino lehen amaitzeko borondatea erakutsi dutela adierazi du Izzat Al Rishik, Hamaseko ordezkariak.

Auzia, baina, arantzatsua da. Izan ere, Hamasen hitzetan, PAE berritu egin behar da bere baitako hauteskundeen bidez; erakundean bozak egiteko proposamena, hain zuzen, bi alderdiek iragan maiatzean egindako akordioan barneratuta dago, eta aurreikuspenen arabera, hurrengo urtean egingo dituzte. Halaber, estatutuak aldatzea ezinbestekoa dela adierazi du alderdi islamistak, era horretara Israelgo estatua onartzen ez duten adarrek ere PAEko kide izateko aukera eskuratuko luketelako. Abbasek, ordea, erakundeko kide izan nahi duen edonork haren estatutuak onartu beharko dituela defendatu du orain arte; Hamasek, baina, bere printzipioei jarraituz, ez du halakorik egin nahi.

Datorren maiatzeko bozak egin bitartean agintean egongo den batasun nazionaleko gobernuak hainbat zeregin izango ditu. Besteak beste, presidentea aukeratzeko, Kontseilu Legegilea osatzeko eta Palestinako Kontseilu Nazionala eratzeko hiru hauteskunde egun ezarri beharko ditu. Bozen legezkotasuna bermatzeko, halaber, hauteskunde auzitegi bat eratuko du. Gainera, Gaza berreraikitzea izango da behin- behieneko gobernuaren lan gogorrenetako bat, eta Israelen blokeoa bertan behera uzten saiatuko da.

Lau urteren ondoren

Al Fatako ordezkariek jakinarazi dutenez, dena dela, iragan maiatzeko hitzarmenean ezarritakoa ez da urtarril amaiera arte lortuko. PAEri erreformak egitea, Polizia eta armada berrantolatzea, batasuneko trantsizio gobernu berri bat osatzea, bozetara deitzea eta herritarren adiskidantza lortzeko helburuak finkatu zituzten orduan. Horiek aurrera ateratzeko lanak hasi dituzte, baina prozesua poliki joango da. Gainera, azken urteetako gatazken ostean, Hamasen eta Al Fataren arteko konfiantza berreskuratzeko, besteak beste, politikarien atxiloketak eta hedabideen akuilatzea eteteko proposamenak egin dituzte.

Bi aldeen arteko hitzarmena lau urteko gorabeheren ondoren etorri da. 2007az geroztik, bi gobernutan banatuta egon dira palestinarrak. Hain justu, 2006ko Gazako hauteskundeetan Hamasek lortutako garaipenaren ondorioz piztu zen gatazka; liskarrak areagotuz joan ziren, eta 2007an gerra zibila izan zen Gazan. Al Fatako jarraitzaileak bertatik kanporatu zituzten orduan. Harrezkero, Al Fatak Zisjordanian agindu du, eta Hamasek Gazan.

Bi urteko etenaldiaren ostean, 2010ean batzartu ziren lehen aldiz Abbas eta Meshal, eta palestinarren etorkizunaren inguruan aritu ziren. 2011ren hasieran, Egiptoren laguntzarekin, jarrerak hurbildu zituzten, eta maiatzaren 4an akordioa sinatu zuten. Dena dela, sei hilabete gehiago behar izan dituzte orduan onartutakoaren oinarri eta epeak ezartzeko.

Israelekin, gaiztotuta

Israelek, bere aldetik, Hamasekin batera osatutako gobernuarekin ez duela negoziatuko adierazi du behin eta berriro. Tel Aviven eta PANen arteko harremanak gaiztotu egin ziren irailean PANek Palestina NBEko eskubide osoko estatu kide izateko eskaera egin zuenean; Unesco Hezkuntza, Zientzia eta Kulturarako Nazio Batuen Erakundeak, gainera, hilabete hartan bertan onartu zuen kide modura. Tel Aviven lehen erantzuna PANi ematen zizkion muga zergak bertan behera uztea izan zen; abenduaren hasieran, ordea, zigor ekonomikoa bertan behera utzi zuen, palestinarren eskariak ez duelako aurrera egin. Turkiak, ordea, erabateko babesa erakutsi dio PANi, eta Palestinako estatua 1967ko mugetara itzul dadin lagunduko diola iragarri du: «Gizateriak palestinarrekin duen zorra da». PANek, gainera, Israelgo kolono juduek palestinarren aurka egindako erasoak salatu ditu, eta Tel Aviveko gobernuak horren inguruan duen «isiltasuna eta zigorgabetasuna» agerian utzi ditu.

Bruselak eta NBEren Segurtasun Kontseiluko kide gehienek gogor kritikatu dute Israelek Jerusalen Ekialdean eta Zisjordanian 6.000 etxebizitza eraikitzeko proiektua, eta agintariei atzera egiteko eskatu diete. Eraikuntzek nazioarteko arauak hausten dituztela ohartarazi dute Erresuma Batuak, Frantziak, Alemaniak eta Portugalek, eta bakea lortzeko elkarrizketak oztopatzen dituztela; AEBek, aldiz, ez dute kondenatu Tel Aviv. Bestalde, EBk irailean egin zuen bezala, Mercosur Hego Amerikako elkarte ekonomikoak ere garrantzi politikoa duen merkatu askeko hitzarmena egin du PANekin.


Rousseff kargutik kentzeko bozketa ezeztatu du Brasilgo behe ganberako buruak

Waldir Maranhaoren arabera, irregulartasunak izan ziren apirilaren 17ko bozketan. Oposizioak Auzitegi Gorenera jo du erabakiaren aurka

Dilma Rousseffen aurkako prozesu politikoa abiatu zenetik, bata bertzearen gibeletik astinaldiak jasan ditu Brasilgo politikak. Waldir Maranhao Diputatuen Ganberako presidenteak eman dio azkena, baliogabetzat jo baitu Rousseff kargutik kentzeko apirilaren 17an egindako bozketa. Estatuaren abokatuaren eskaria ontzat jo, eta bozketa hartan irregulartasunak izan zirela erran du Maranhaok. Agendaren arabera, Senatuak aste honetan bozkatzekoa du presidentearen kargugabetzea, baina Maranhaoren erabakiak zalantzan paratu du prozesu osoa. Rousseffek unibertsitateen aldeko ekitaldi batean jaso zuen berria, baina bere aldekoen pozezko oihuak lasaitu nahi izan zituen, atzo oraindik ez baitzegoen argi zein izanen diren Maranhaoren erabakiaren ondorio zuzenak.

Oposizioak haserre erreakzionatu du, eta berehalakoan jo du Auzitegi Gorenera, bertan behera utz dezan Diputatuen Ganberako presidentearen erabakia. «Ganberako jarduneko presidentearen gehiegikeria bat izan da», adierazi du Antonio Imassahy diputatuak, PSDB Sozial Demokrazia Brasildarraren Alderdikoak —oposizioko nagusia—. «Hark ezin du erabaki hori hartu», erran du, berriz, Demokratak Alderdiko Pauderney Avelino diputatuak. «Prozesua jada atera da Diputatuen Ganberatik, eta prozesu juridikoa bikaina da».

Estatuaren abokatuaren arabera, ordea, prozesua irregularra izan zen diputatu anitzek bozkatu aitzinetik jakinarazi zutelako botoa, eta alderdi batzuek diputatuei zer bozkatu erran zietelako. Maranhaok ontzat jo ditu argudio horiek. Izan ere, Rousseffen aurkako prozesua ez da judiziala, erabat politikoa baizik.

PT, Maranhaoren alde

Rousseffen aldeko diputatuek pozez hartu dute erabakia, nahiz eta atzo oraindik ez zen argitu prozesua zertan geldituko den. Senatuak aste honetan egitekoa du bozketa, eta, espero bezala Rousseff kargutik kentzearen alde egiten badu, presidenteak behin-behinean postua utzi beharko du, sei hilabeterako. Epe horren ondoren, behin betiko erabakia hartuko luke Senatuak. Humberto Costa PT Langileen Alderdiko senatariak erran du orain helburutzat dutela prozesu osoa behin betiko bertan behera uztea.

PTk Twitter bidez Maranhaoren aldeko babesa eskatu du. Maranhao joan den astean hautatu zuten Diputatuen Ganberako behin-behineko presidente, Auzitegi Gorenak kargutik kendu zuelako Eduardo Cunha, ustelkeria auzietan nahasita dagoelako. PP Alderdi Aurrerakoiko kidea da Maranhao. Cunha, berriz, Rousseffen aurkako prozesuaren bultzatzaile handietako bat izan da.


Antzerki Txiki taldekoen azken emanaldia gaur

Urtean zehar herrian antzerkigintzan diharduten gaztetxoen taldeak, Antzerki Txiki taldekoek emanaldiak eskaintzekoak ziren egunotan. Azkena, ostegun honetarako, ekainaren 6rako iragarri dute, arratsaldeko 17:00etatik aurrera Sutegiko auditorioan. Bertaratzeko gonbita luzatzen dute antolatzaileek.

Hona hemen, asteotarako beste zenbait ohar:

MUNDUMOB PRESTATZEKO ENTSEGUA

Zubieta Lantzenek antolatuta, ostiral arratsaldeko 19:00etatik aurrera, Zubietako Eskola Txikian. Bertan, larunbatean 18:00etan, Donostiako Bulebarrean ospatuko den Mundumob ekimenaren amaiera prestatuko da.

AURRE MATRIKULAZIOA LANBIDE ESKOLAN

Aurre matrikulatzeko garaia da Lanbide Eskolan. Azken eguna, ostiral hau, ekainaren 7a. Informazio gehiago: 943 364 600, lhusurbil.com edo eskola@lhusurbil.com.

AGINAGARREN KINTO BAZKARIA

Ekainaren 8rako, larunbata, kinto bazkaria antolatu dute 1963-66 urte artean jaio ziren aginagarrentzat. Otordua, Sekaña erretegian ospatuko da. Bazkaritara joan asmo duenak, aldez aurretik izena eman behar du, 943 362 773 telefono zenbakira deituta.

1977KOEN KINTO BAZKARIA

Ekainaren 8rako antolatu dute Aginaga sagardotegian. Izen emateko zerrendak Aitzaga eta Irrati tabernetan jarri dituzte antolatzaileek.

GAZTELEKUKO GURASO BILERA

Amaitzear den ikasturteko balantzea egin eta burutu diren ekimenetako argazkiak ikusi ahal izango dituzte ekainaren 10ean, Gaztelekuan ibili ohi diren gaztetxoen gurasoek. Aita-amei zuzenduriko bilera antolatu dute egun horretarako, Gaztelekuan bertan, arratsaldeko 18:00etan.

UDAJOLASEKO GURASO BILERA

Gogoan izan, uztailaren 3tik 30era burutuko diren aisialdiko ekimen honen inguruko argibideak, ekainaren 13an burutuko den guraso bileran emango dira. Arratsaldeko 17:00etatik aurrera, Udarregi Ikastolako erdiko aretoan.

ZIORTZAKO KANPALDIA

Sare sozialen bidez, Twitterretik zabaldu dute deialdia Ziortzakoek. Udan, Peñaloscintosen (Errioxa) antolatu duten kanpaldia muntatzera joateko eguna jarri dute jada. Ekainaren 22an izango da, larunbatez. Uztailerako Usurbilgo haur eta gaztetxoen aisialdi gunea izango dena prestatzen laguntzeko gonbita luzatzen diete herritarrei. Interesdunek email bat idatzi besterik ez dute, ziortzage@gmail.com helbidera.

KZ GUNEA

Maiatzean goizez irekiko da KzGunea, 9:00-13:00 artean. Ekainean arratsaldez, 16:00-20:00 artean. Hemen, datozen egunotarako programatu dituzten ikastaroak (informazio gehiago: kzgunea.net, 943 023 684 edo tutor.usurbil@kzgunea.net):

Ekainak 3-14: KzGunea Internet ikastaroa (16:00-18:00).

Ekainak 25: OpenOffice Calc: Oinarrizkoa (16:00-18:00).

Ekainak 26: OpenOffice Calc: Aurreratua (16:00-18:00).


Ia bikoiztu egin da herenegungo COVID-19 positibo kopurua Errenteria-Oreretan

Beste 45 kutsatu atzeman dituzte azken orduetan Errenteria-Oreretan. Osasun Sailak atzo zabaldu zituen datuekin alderatuta, ia bikoiztu egin da kopurua—herenegungo gauerdira arte 25 ziren hautemandako positiboak—. Alde handiarekin positibo gehien Errenteria-Oreretan izan dira azken orduetan baina Oarsoaldeko gainontzeko hiru udalerrien egoerak ere ez du hobera egin; herenegun baino positibo gehiago izan dira atzokoan Pasaian, Oiartzunen eta Lezon. Oarsoaldean guztira 81 positibo izan dira.

Pasaian COVID-19ak kutsatutako beste 24 pertsona atzeman dituzte; zazpi Oiartzunen eta bost Lezon. Azken hamalau egunetako 100.000 biztanleko tasarik altuena zuen Lezok atzora arte, baina gaurko txostenaren datuen arabera, Pasaia da une honetan tasarik altuena duena; Lezon, hala ere, 1.000-tik gorakoa da oraindik ere, eta atzoko datuekin gora egin du.

Araba, Bizkai eta Gipuzkoan 14.668 test egin zituzten atzo—herenegun baia ia 1.000 gutxiago—, eta horietatik 1.461 izan dira positiboak, %10. Egindako proben %43,2 kontaktuagatik izan dira, eta %42 COVID-19arekin bateragarria izan daitekeen sintomatologiarengatik.

Azken orduetan 76 pertsona ospitaleratu dituzte, eta Osasun Sailak emandako datuen arabera, COVID-19arekin gaixotutako 111 pertsona daude Araba, Bizkai eta Gipuzkoako ospitaletako ZIU-etan; 462 daude plantan ospitaleratuta.

Jarraian dagoen koadroan, azken hamalau egunetako 100.000 biztanleko atzoko tasak (parentesi artean, astelehenekoak).

Lezo: 1.081,61(asteartean 1.048,84).

Pasaia: 1.130,99 (asteartean 1.023,28).

Errenteria-Orereta: 849,51 (asteartean 777,26).

Oiartzun: 772,87 (asteartean 734,23).

Gipuzkoako batezbestekoa: 1.031,38 (asteartean 1.007,95).

Osasun Sailaren txostena hemen kontsulta daiteke.


Martxoak 8an greba feminista

Andoaingo asanblada feministak greba deitu du martxoaren 8rako. Horretarako, asanblada irekia antolatu du otsailaren 15ean 19:30etan, Gaztetxean.

Asanblada feministaren oharra:

Andoainen ere emakumeok* planto egin nahi diogu sistema kapitalista heteropatriarkalari, martxoak 8ko grebarekin bat eginez. Kaleak hartu eta elkarturik daukagun indarra erakusteko unea da, sistema zapaltzaile honi aurre egiteko unea.

Ikasle, langile, zaintzale, gazte, heldu... guztiok dugu zer aldarrikatu greba honetan. Beraz, animatu M8a nola antolatuko dugun pentsatzeko egingo dugun asanblada irekira, otsailaren 15ean 19:30ean, Andoaingo Gaztetxean. Guztion ekarpenak izango dira baliagarri!

MARTXOAREN 8an, ANDOAINGO EMAKUMEOK* ERE PLANTO!


Musika, ilustrazioa eta balleta aste honetako Kultur Labean

Kultur Labeak programazioa eskaintzen jarraitzen du. Aste honetan, Radio Rebelde taldearen emanaldia eta Lander Garro bideogile eta idazlearen dokumentalak izan dira lehen hitzorduak. Gaurtik ostiralera arte, berriz, musika, ilustrazioa eta balleta izango dira agertoki berezian.

Gaur bertan, 18:00etan Jurdana Otxoa musikariak eskainiko du emanaldia . Bihar, berriz Arrate Rodriguez artista eta ilustratzailearen txanda izango da; eta astea ixteko, Aitor Arrieta ballet dantzariak emanaldia eskainiko du.

Kultur programazioa birplanteatzeko beharra ere ekarri du Covid-19ak, beste arloetan bezala. Hori horrela, Kultur Labea proiektua abiatu zuen udalak, eta leiho bat zabaldu Errenteriako sortzaileak eta horien lanak ezagutzera emateko egoera honek jarraitzen duen bitartean. Herriko sorkuntzak etenik izan ez dezan pentsatutako gune bat da, finean.

Proiektuari esker, antzerkiak, dantzak, musikak eta adierazpen ezberdinetako emanaldiak euren ohiko agertokia aldatu eta Herri Bizia , udal komunikabidearen webgunean izango dute txoko bat. Bertan egingo den programazioa, udalak horretarako espresuki kontratatutako emanaldiekin osatuko da.

Astelehenetik ostiralera, 18:00etan artista errenteriar batek etxean grabatutako pieza bat eskaintzen du bertan. Estreinaldira heltzerik ez dutenek, gerora ere ikusi ahal dute orain arte Kultur Labetik pasatako artista guztien lana.


Maiseatu

Hitzaren esanahiak ezagutzeko, egin klik izenean

maiseatu. 1) ad. Marmarrean ibili, gaizki esaka aritu.

maiseatu. 2) ad. Intentzio txarrarekin ikusmiran ibili, norbaiti kritika egiteko hark egindakoa asmo txarrez aztertzen aritu.

maiseatu. 3) ad. Norbaiti burla ankerra egiten aritu, min egiten duen isekan aritu.

Gehienetan, maiseatzen ibiltzeak (Zarautzen maxiatzen ibiltzea esan ohi da) esan nahi du norbaitengatik edo zerbaitengatik gaizki esaka aritzea, kritikatzen aritzea, norbaiti aztalak jaten. Dena dela, marmarka aritzea ere adieraz dezake, trapu zaharrak astindu gabe edo intentzio txar handirik gabe. Bestalde, norbait maiseatzera joatea hari adarra jotzera joan edo haren kontura barre egitea da. Badira antzeko beste esamolde batzuk ere: maiseaketan ibili, maiseoan ibili…


Ariane Ochoa: "oso final polita eta estua izan da"

Pauline Adok irabazi Ariane Ochoaren aurka Tenerifen jokatu den Cabreiroa Pro lehiaketako finala.

Pauline Adok irabazi Ariane Ochoaren aurka Tenerifen jokatu den Cabreiroa Pro lehiaketako finala.


ONCEren kupoitzarrak 100.000 eurotik gora utzi ditu Ordizian

ONCEren kupoitzarrak 102.700 euro utzi ditu saritan Ordizian. Jesus Angel de Marcos Medu saltzailea izan da saritutako txartelak saldu dituena, Barrena jauregiaren aurrealdean duen postuan. Ostiraleko bigarren mailako zozketan, zenbaki bat izan zen saritua, bost zenbakirekin; beste bederatzi kupoi ere sarituak izan dira, 300na eurorekin.

Medu-k sei urte eta erdi daramatza ONCEren agente saltzaile moduan lanean, eta lehen ere hainbat sari banatu baditu ere, hau izan da orain arteko handiena. Astelehenetik ostiralera Ordiziako txokoan egon ohi da, postua jarrita, baina Zaldibia, Legorreta, Itsasondo eta Tolosaldeko hainbat herritan ere aritzen da “ilusioa banatzen”. ONCEk zorionak eman dizkie, bai saltzaileari eta baita saridun guztiei ere.


Lanera doanaren ilusio eta indarrarekin

Imanol Erbitik zortzigarren aldiz korrituko du Tourra. Duen eskarmentuarekin, Nairo Quintana eta Alejandro Valverde Movistarreko taldeburuak babestuko ditu. Biekin lan egitea oso erraza dela dio. «Oso gertukoak eta esker onekoak dira».

Motibazio handiarekin nago. Bai nik bai taldeak gogor egin dugu lan Tourrera sasoiko iristeko, eta ni, behintzat, hasteko irrikaz nago. Azken egunak beti luze egiten dira». Imanol Erbitiri (Iruñea, 1983), Movistarreko txirrindulariari, ilusioz antzematen zaio Frantziako Tourrari buruz hitz egitean. Zortzigarren aldiz korrituko du, eta «errespetu pixka bat» eduki arren, ez doa garai bateko urduritasunarekin. Eskarmentua daukanaren eta zertara doan argi duenaren lasaitasuna du. Izan ere, Erbitiren egiteko nagusia Nairo Quintana eta Alejandro Valverde taldeburuei laguntzea izango da. Horretan ez du zalantzarik. Ilusioa egiten dio horrek, Erbiti beti izan baita laguntzaile fin eta nekaezina. Bi taldeburuak sasoi onean ikusten ditu, gainera, eta lasterketa entretenigarria izatea espero du. Ibilbidea, behintzat, gustuko du.

Argi du lehen astean lan asko egin beharko duela. «Alejandro eta Nairo ondo babestu behar ditugu, erorikoak eta haize-babesak saihesteko». Bigarren astetik aurrera sufritzea egokituko zaio, mendiko etapak hasiko baitira. «Hor beste batzuek hartuko dute laguntzeko ardura, ni ordekan moldatzen bainaiz hobeto. Baina hor ere ahal dudanera arte egongo naiz haien ondoan». Ez du uste aukera handirik izango duenik ihesaldietan sartu eta etapak irabazteko. Errealista da: «Beste faboritoen taldeek gu ere gertutik zainduko gaituzte, eta Movistar bat dagoen lekuan Trek eta Sky bat egongo da, eta alderantziz. Gainera, lider bati laguntzeak aurrean egotea eskatzen dizu, lan asko egitea eta une oro tentsioan egotea. Hori guztia nahiko lan izango da etapa garaipen batean pentsatzeko».

Tour polita eta ikusgarria izatea espero du. «Ibilbidea polita eta orekatua da. Denetik dauka, eta faborito guztiek izango dute min egiteko tokia. Alde horretatik, ez dute aitzakiarik. Guztientzat da ona eta txarra». Pirinioetako etapak «oso politak izango direla nabarmendu du: «Peyragudsen amaituko den etapa, adibidez, oso gogorra eta ikusgarria izango da». Egun horretan, lehen mailako bi mendate eta maila bereziko beste bat igo beharko dituzte. Lehen mailako biak Mente (1.349 metro eta %8,1eko pendiza) eta Peyresourde dira (1.569 metro eta %7,8ko pendiza); maila berezikoa, berriz, Bales (1.755 metro eta %7,7ko pendiza). «Hurrengo egunean, oso etapa motza eta bizia daukagu, 101 kilometrokoa, eta horregatik ere min egin dezake». Dena den, Alpeak erabakigarriagoak izango direla nabarmendu du: «Beldurgarria da Chevalierren amaitzen den etapa, Croix de Fer, Telegraphe eta Galibier igo beharko baititugu».

Valverde eta Quintana sasoi onean daudela berretsi du, nahiz eta denboraldia oso modu diferentean egin dute. Valverdek oso sasoi hasiera indartsua egin zuen, irabaziz, eta, aste batzuetako atsedenaren ostean, Dauphinen sasoian dagoela erakutsi du. Quintanak, berriz, azken asteetan atseden hartu du, Italiako Giroan parte hartu ostean. «Askok pentsatuko dute gehiegi dela. Baina berak argi zuen, eta ziur naiz Tourrean aurrean ibiliko dela».

Quintana da taldeko liderra. «Parte hartu duen Tour guztietan podiumean egon da, eta horrek erakusten du lasterketa oso gustuko duela, eta primeran egokitzen dela bere korritzeko ezaugarrietara». Dena den, fede osoa dute Valverderengan ere. «Argi dago hobeto moldatzen dela klasikoetan eta astebeteko lasterketetan. Baina sasoi betean dago, eta sekulako denboraldia egiten ari da. Dohain bereziak dituen txirrindularia da, gauza sinestezinak egiten dituena. Aukariek ere gertutik zainduko dute».

Bien arteko «sinergia» bat topatzearen aldekoa da Erbiti. «Uste dute horrek mesede egin diezaiekeela beraiei eta taldeari». Ez bakarrik sailkapen nagusiari begira, baita etaparen bat irabazteko orduan ere. Dena den, argi du ez dutela horrekin itsutu behar: «Gure helburua sailkapen nagusia da, eta, horretarako, aurrean egon behar dugu. Argi dago hori lortzen badugu berez izango dugula etaparen bat irabazteko aukera, eta aprobetxatu egin behar dugu. Baina ez dugu itsutu behar ihesaldi guztietan sartzearekin. Gure lana bi taldeburuen ondoan egotea da».

Izaera desberdinekoak

Valverderekin eta Quintanarekin lan egitea «oso erraza» dela nabarmendu du Erbitik: «Oso gertukoak eta esker onekoak dira, eta egunero erakusten dizute hori». Dena den, errepidean bezala, oso desberdinak dira izaeraz. Valverde «bizia eta alaia» da. «Presiorik gabe korritzen du. Izugarri ari da disfrutatzen txirrindularitzaz. Ilusio handia du, eta oso pozik dago. Hori, gainera, guri helarazten digu. Berak ere ez zuen uste duen adinarekin [37 urte ditu] dagoen mailan egongo zenik. Baina gogor egin du lan, eta lortu du».

Quintana, berriz, gazteagoa da, eta horrek badu eragina haren izaeran: «Badaki kirol ibilbide osoa aurretik duela. Beraz, irabazteko irrika handia du, baina baita presioa ere. Gainera, nahiko isila da. Gehiago kostatzen zaio bere sentipenak azaltzea».

Quintanari gutxi arriskatzen duela leporatzen diote hainbat zalek. Baina Erbitik ez du uste hala denik: «Nik uste dut ondo aritu zela. Arriskatu ez bazuen ezin zuelako zen. Batzuetan arriskatuta, galdu egiten da».

Beste faboritoak indartsu ikusten dute: «Chris Froomek eta Alberto Contadorrek ez dute lasterketarik irabazi aurten. Baina Dauphinen erakutsi dute sasoi onean daudela. Froome onena izan da azken urteetan, eta Contador muturreraino lehiatzen da. Richi Porte ere hautagaien artean sartuko nuke».


Aiako Bilduk batzar irekia egingo du ostiralean 19:00etan Kultur Etxean

Aiako Bilduk uste du aldaketarako garaia iritsi dela, “Aia berri bat ehuntzeko garaia” alegia. Aldaketa herritarren parte hartzeari esker egingo dela sinesten dute eta horregatik aiarrei hitza eman nahi diete. Ostiraleko batzarrean alde batetik, agintaldiaren balorazioa egingo dute eta bestetik hauteskundeetako herri programa osatzeko dinamika aurkeztuko dute herritarren aurrean.

Aiako Bilduren iritziz, agintaldi hau “alperrik galdutako agintaldia” izan da; “herritarrei ahotsik eman gabe eta erabaki guztiak alkatearen esku utziz”. Bilduren esanetan, Dena herrirentzat baina herririk gabe da EAJk jarraitzen duen leloa, “hemen beraiek erabakitzen baitute zer behar duen herriak”. Horren aurrean, Aian politika egiteko modua aldatu nahi dute eta ostiralean emango dute 2015eko herri programa osatzeko lehen urratsa.


Juerga eta parranda, etxeferoarekin batera egin du festak eztanda!

CD Hernanik eta Xalaparta txarangak bota zuten atzo San Joan jaiei hasiera eman zien txupinazoa. Plaza jendez bete, itzalpean itxoin zuten herritarrek hasieran, baina berehala animatu ziren eguzkiaren eta festaren epelera. CD Hernaniko lehendakariak, Martxelo Ezpondak, eta Xalaparta txarangako ordezkariek, Joxean eta Mikel Ruizek agurtu zituzten herritarrak, eta oihukatu: «Gora CD Hernani! Gora Xalaparta! Eta gora Hernani!». Segidan, Amaia Irazustabarrenak lagundu zien ikurrina eta bandera altxatzen, eta bi taldeetako hainbat kidek karameluak oparitu zizkieten Plaza betetzen zuten herritarrei. Udaletxeko balkoian egoteko zortea izan duten herritarrek ere lagunak agurtzen zituzten, eta azkenean, Plazan egin zuten denek bat, buruhaundi eta erraldoiekin dantzan, Musika Eskolako ikasleen doinuen erritmora.


Hernaniarrak aurretik,

azken fasea bukatzear dela

Gipuzkoako Selekziorako sailkatze fasea ari dira jokatzen Hernaniko Atxur tabernako dardozaleak. Urriaren 10ean jokatuko da laugarren eta azken jardunaldia eta hernaniarrak aurretik dira. Besteak beste: lehenengoa da Edjuto 256 punturekin, laugarrena Armgor 237 punturekin eta bosgarrena Kax 230 punturekin. Denera, dozena inguru dardozale hernaniar dabiltza.

Play offa Atxurren, urriaren 17an

Azken fasea bukatzean, puntu gehien lortu dituzten 16 dardolari gipuzkoarrek play offa jokatuko dute urriaren 17an. Hori Atxur tabernan izango da. Bertatik ateratzen diren 8 dardozale onenek Gipuzkoako selekzioarekin jokatzeko txartela lortuko dute. Eta urriaren 28an Nafarroako selekzioaren aurka jokatuko dute lagunarteko norgehiagoka Iruñean.


Lan munduan geldialdia nagusi da

Herriguneko pabilioi ezberdinetan grebaren deialdia handia izaten ari da. Enpreseta gehienetako aparkalekuei begira nabaria da greba deialdia dagoela. Dena den, enpresa batzuetan greba ez da erabatekoa. Hainbat fabrika eta negozioetan hainbat langile lanean ari dira.

Goizean goizetik kotxe karabana lan munduko sektorean eragiteko lanean ari da. Aurretik, enpresa askotako langile batzordeek greba deialdiarekin bat egin zuten. Gaur egunean zehar hitzordu ezberdinak izango dira. Goizean zehar kotxe karabana deitu dute, eta eguerdirako manifestazioa Donostian. Arratsaldeko 17:00tan manifestazioa izango da Andoaingo kaleetan, Goikoplazatik abiatuta.


Maiatzeko galderak prest daude

Apirileko etenaren ostean, maiatzeko galderak prest dauzka Gernika-Lumoko Berbalagunek. Oraingoan, gainera, kirol patronatuko langileek prestatutakoak erantzun beharko dituzte gernikarrek. Martxoan euskal kantekin lotutako galderak atera zituen Berbalagunek, eta Karmele Sanchezek irabazi du saria. Bengoetxe jatetxeak eman du saria. Maiatzekoa Gernika jatetxeak emango du.


Meteorologia estazio berria martxan

Inasako itxierak langileak kanporatu eta lantegia husteaz gain, beste eragin bat izan zuen: Nafarroako Gobernuak enpresaren eremuan zegoen meteorologia estazioa kendu behar izan zuen. Joan den urteko garagarrilaren 1ean izan zen hori. Estazio berria 300 bat metro mendebalderago, kalean behera jarri dute, industrialdearen mugan eta aisialdirako gunerako bidean. Irurtzungoan bi meteorologi estazio mota daude. Eskuzko estazioa, zeinaz pertsona bat arduratzen den eta, orain arte bezala, prezipitazioa eta tenperatura (maximoa eta minimoa) neurtzen duen. Datu horiek Nafarroako Gobernuaren web orrian daude ikusgai eta astero Guaixe astekarian. Eskukoarekin batera, estazio erdi automatikoa jarri du AEMET-ek. Web horretan Irurtzun aukeratuz gero egunez eguneko tenperatura, prezipitazioa eta haizearen datuak jasotzen dira. Nafarroako eta Espainiako Gobernuek, AEMET erakundearen bidez, hitzarmena sinatu zuten, besteak beste, eskuzko meteorologi estazioak mantentzeko eta datuak elkarrekin lantzeko. Irurtzungoak aurreneko datuak hilaren 12an hartu zituen.


Trafiko Zuzendaritzak desaktibatu egin du Bide Zaintza Plana

Hurrengo orduetan eguraldia hobera egingo du. Alerta laranja atzean utzita, EAE abisu horian izango da larunbat eguerdira arte.

Eusko Jaurlaritzako Trafiko Zuzendaritzak desaktibatu egin du Neguko Bide Zaintza Planaren fase operatiboa, eguraldiak hobera egingo duelako hurrengo egunetan.

Euskalmeten iragarpenaren arabera, negu gorriko eguraldia espero da gaurko: hotza eta elurra, 100-300 metroan. Dena dela, egunak aurrera egin ahala, atertzera egingo du. Elurragatik ezarritako alerta 12:00ak arte egongo da indarrean (arratsaldean, 500-600 metrora egongo da elur-kota). Aurreikusitako lodierak, nolanahi ere, handiagoak izango dira: 5-25 cm 1.000 metrora, 2-15 cm 600 metrora eta 0-8 cm 200 metrora.

Ostegun gauean eta ostiral goizaldean, hodeitza murriztu egingo da, eta ateri eutsiko dio. Horren eraginez, baliteke izotza egitea, barnealdean handia. Dena dela, joera dela azpimarratu du Segurtasun Sailak, eta, hortaz, ez da seguru hala egingo duenik.

Ostiral arratsaldean, beste fronte bat sartuko da, eta prezipitazioak eta elurra beherago egitea ekar lezake.

Zumaia - Getaria, itxita

Zumaia eta Getaria kostaldetik lotzen dituen N-634 errepidea martxoaren 9ra arte egongo da itxita; izan ere, "luizi gehiago izateko arrisku handia dago" eta "zonaldea egonkortu" behar da.


Hainbat sari jaso dituzte eskualdeko ikasleek EuskoSkills probetan

Atzo banatu zituzten EuskoSkills Lanbide Heziketako Olinpiadetako sariak, eta eskualdeko hainbat ikaslek dominak eskuratu dituzte. Eneko Barkin azpeitiarrak CNC Tornu proba irabazi du, eta proba horietan bigarren egin du Ion Iriondo zumaiarrak. Biak Fabrikazio Mekanikoko Produkzioaren Programazioko ikasleak dira IMHn. Maddi Esnaola Zarauzko Monte Albertiako ikasle azpeitiarrak, berriz, estetikako EuskoSkills proba irabazi du, eta Laia Sanchez zarauztarrak ileapaintzaileen proba.

Azaroan eta abenduan jokatu zituzten CNC tornu, estetika eta ileapaindegi probak. Atzo jakinarazi zituzten sarituen izenak, sari banaketa ekitaldian. EuskoSkillseko lorpenak tarteko, SpainSkills probetarako txartela lortu dute Barkinek, Iriondok, Esnaolak eta Sanchezek.

Bestalde, joan den urtean SpainSkillsen lehen postua eskuratu zuen Jon Lapeira azpeitiarrak EuroSkillsen parte hartzeko aukera izan du. IMHko ikasle ohia Goteborgen (Suedia) izan zen abenduaren 1ean, 2an eta 3an. Ez zuen sailkatzerik lortu, baina “esperientzia ezinhobea” izan dela azaldu du azpeitiarrak. Iaz Brasilen egin zen WorldSkillsen ere izan zen Lapeira. Iñaki Hernandez azpeitiarra izan zuen Lapeirak tutore lanetan. Hernandezek EuskoSkills eta SpainSkills irabazi zituen 2015ean.


"Gernika" margolanaren inguruko antzezlana taularatuko du larunbatean Algortan Maskarada taldeak

Amerikako Estatu Batuetako (AEB) eta Madrilgo agertokietatik igaro eta gero, Maskaradak bere azken lana dakar Algortara: "Picasso, 1937: historia del Gernika" hain zuzen. Obra horrek historian oraindik gertukoa den aldia berraztertzen du, Picasso omentzearekin batera. Halaber, Maskaradak ez ditu ahaztu nahi Gerra Zibilean erbesteratzea edo errepresioa jasan zuten intelektualak, ezta garaiko dramatismoa ere. Hori guztia "Gernika"ren sorreraren hastapenen bidez kontatzen dute. Maskaradak larunbat honetan, urtarrilak 20, antzeztuko du “Picasso 1937, Gernikaren Historia”, Algortako Getxo Antzokian, 20:00etan. Picasso jaio zela 125. urte bete direla (2006an) eta Gernika bonbardatu zela 70. urte igaro direla (2007an) gogoratzen du antzezlanak. Sarrerek 9 euroko prezioa izango dute (7 euro erretiratuentzat edo Gazte Txartela dutenentzat). Argazkian, antzezlanaren irudi bat.

Zazpi aktorek, zuzenean lan egingo duten bi musikarik eta ikus-entzunezko muntaia batzuek 1936. urtera eramango gaituzte. "Gerra Zibila hasi zenean, Parisen, Errepublikaren gobernuko ordezkari ziren intelektualak salatzen ibili ziren mundua genozidio horren aurrean pasibo zegoela. 1937ko uztailean hiri horretan Erakusketa Unibertsala egingo zenez eta horren prestaketekin zebiltzanez, gobernuko ordezkariek Picassori eskatu zioten Espainiako Pabilioian, toki pribilegiatu eta oso handian, jarriko zen lana egiteko", azaldu dute kultur iturriek.

Gaineratu dutenez, "berri txarrak etengabe agertzen dira, eta pintorearen sortzeko amorru biziak azkenean leher egin zuen matxinatuen alde zegoen Condor Legioak Gernika suntsitu zuenean. Beraz, Picassoren lanak eta inspirazioak artea eta salaketa batzen dituzte lan bikain batean. Harrezkero, lana AEBetara joan zenetik, batetik bestera ibili da gai hori salatuz eta, beraz, munduari garrasi egiten dion oihala dela esan dezakegu".


Larreko Saria Zuzenean

Larreko sariaren zuzenezko emankizuna ikusteko egin klik hemen: Eguzkiplaza.net


Kukutza II-n sartu direnak atera ditu Ertzaintzak

Atea botatzeko komeriak izan dituzte, eta horman zuloa eginda sartu dira barrura ertzainak. Arratsaldean okupatu dute Kukutza II izandako eraikina. 20 bat lagun sartu dira; eraikina indarrez okupatu dutelakoan, usurpazio delituagatik inputatuko dituzte. Jendea pilatu da atarian. Kalea itxi egin du Poliziak, eta ertzainek hesia egin dute. Pilotakadaren batzuk izan dira.

Kukutza II Bilboko Errekalde auzoko eraikina hustu du Ertzaintzak. Gaur arratsaldean okupatu dute 20 bat lagunek, 17:30 inguruan. Barruan zeudenak atera dituzte ertzainek 20:30 aldera. Eusko Jaurlaritzako Herrizaingo Sailak BERRIAri baieztatu dio inputatu egin dituztela; usurpazioa egotziko diete, eraikina indarrez okupatu dutelakoan. Jabeak salaketa jarri du auzitegian. Larraskitu kaleko 29.ean dago eraikina. Jendea pilatu da atarian: dozenaka auzotar elkartu dira. Kalea itxi egin du Poliziak. Pilotakada eta borra kolperen batzuk izan dira. Ertzaintzak hesia egin du.

Irailaren 23an eraitsi zuten Kukutza III Errekaldeko gaztetxea, Bilboko administrazioarekiko auzien epaitegiaren ebazpena jaso ondoren. Liskar handiak izan ziren Ertzaintzaren eta herritarren artean.

Hamahiru urtean erabili zuten Kukutza III. Aurretik, Kukutza II.


"Udazkeneko jaialdia" ospatuko dute aste bukaeran Al-Andalus elkartean

Elkarte arrasatearrak zapatu eta domeka bitarteko egitaraua prestatu du. Aurten gainera, jaialdiak Euskadiko Andaluziar Elkarteen Federazioak (FARAE) antolatutako jardunaldi kulturalekin kointzidituko du.

Al-Andalus kultur zentroko kideek honako egitaraua prestatu dute:

Zapatua, hilak 12:

19:30: “Alegria de la Sierra” taldearen emanaldia.

21:30: Gala-afaria.

23:30: Dantza egiteko denetariko musika.

Igandea, hilak 13:

12:30: FARAE federazioko etxe ezberdinei ongi etorria.

13:00: Lourdes Oncala sevillana eskolaren emanaldia.

17:30: Galanes taldearen flamenko kontzertua.


Prezioak %1,2 igo ziren iaz, pentsioak eta soldata gehienak baino gutxiago


Auzoa eta ehunka aurpegi, 250 iruditan

Emakume talde bat kalean josten erakusten duen argazkia bilduma osoaren adibidea da. (Argazkia: Añorgatarrak erakusketa)‘Añorgatarrak’ erakusketa inauguratu dute Museum Cemento Rezolan. Porlan fabrika eta bere inguruan bizi izan diren pertsonak hartu dituzte argazki erakusketaren ardatz. Auzoaren eta auzotarren bilakaera erakutsi nahi dute antolatzaileek.

Museum Cemento Rezolak eta Gorgak, Añorgako Historia Mintegiak, auzotarrak omentzea erabaki dute. Horretarako Añorgatarrak erakusketa antolatu dute, eta atzo inauguratu zuten, Karmengo jaien harira; besteak beste, Juan Karlos Izagirre alkatea eta hainbat bizilagun bertan zeuden. 250 argazkik osatzen duten bildumak ehun urte baino gehiagoko jauzia egiten du auzoaren bizitzan, eta aurpegi eta gune ezagunen bilakaera jasotzen du.

Irailaren 30a arte ikusi ahal izango den Añorgatarrak erakusketa, eta Museum Cemento Rezolaren zein Añorgako fabrikako zuzendari Antonio Nolaskok auzotarrak eta «donostiar zein gipuzkoar guztiak» gonbidatu ditu bertaratzera, eta bildumak dituen bi multzoaz gozatzera.

Lehen multzoa museoaren beraren funtsetik atera dute. 125 argazkitan XX. mendearen hasieratik Añorgak izandako bilakaera ikus daiteke. Auzoaren garapena eta porlan fabrikarena erabat loturik izan dira.

Añorgako alkatea eta alkatesa erraldoiak erakusketan daude ikusgai. (Argazkia: Mikel Goñi)Ezusteko altxorra

Auzoari izena ematen zion Añorga baserriaren aztarnarik ez dago gaur egun, 1900 urtearen inguruan lantegi berria eraikitzeko bota zutelako. Gorgako kideak atsegin handiz hartu dute erakusketa prestatzeko garaian museoaren funtsean azaldutako baserriaren argazkia.

Mintegiko Inaxio Eizagirrek dioenez, «guk galdutzat jotzen genuen, eta lokalizatuta genituen irudi bakarrak margoak ziren, orain, berriz, badakigu nolakoa zen baserria».

Hamaika gauza gehiago ikus daitezke multzo horretan, batez ere fabrikaren inguruan sortutako azpiegituren inguruan; anbulatorioa, ekonomatoa, eskola, etxebizitzak…

Lehen multzo honetako argazkiak idazteko erabil daitekeen paperezko horman jarrita daude. Izan ere, antolatzaileek ikusleen laguntza nahi baitute, oroimena mantentze aldera.

Bigarren multzoa Gorgak bildutakoa da. Hauek ere 125 bat argazki aukeratu dituzte, 16.000 ale dituen bere bilduman miatuta. Eizagirrek azaldu duenez, erakusketak erakusteko ez ezik, jendeak informazioa osatzeko ere balioko du. «Guk argazkietan identifikatu gabe ditugun pertsonak ezagutu nahi dugu, eta baita akatsen bat dagoen, zuzendu ahal izateko».

Pertsonak eta ingurunea biltzen ditu Añorgatarrak erakusketak, eta baita hirugarren osagai bat ere: Añorgako erraldoiak. Izan ere, argazkietan ez ezik, bertan ere baitaude añorgatarren alkatea eta alkatesa. Iaz buruak zaharberritu zizkieten, eta aurten Karmengo festetarako prest etorri dira Gure Kabia jubilatuen elkarteak konpondutako arropekin. Hauek ere erakusten dute jaietan museoak bisita daitezkeela.


Bilbon falta zen adineko gizona onik agertu da

Igandean galdu zuten haren arrastoa, Bizkaiko hiriburuan, eta SOS Deiak-ek herritarren laguntza eskatu zuen sare sozialen bitartez.

Igandetik Bilbon falta zen adineko gizona onik aurkitu dute, SOS Deiak larrialdietarako zerbitzuak astelehen honetan sare sozialen bitartez jakinarazi duenez.

Gizona aurkitzeko herritarren laguntza eskatu zuten.